Thailand larang siar laporan cetus ketakutan walaupun berita benar

Thailand mengenakan larangan penyebaran sebarang berita yang boleh ‘menimbulkan ketakutan masyarakat’, walaupun sekiranya laporan berkenaan benar, tatkala pegawai kerajaan berdepan kritikan berkaitan cara mereka menangani pandemik Covid-19.

Semalam, kerajaan memperketatkan lagi dekri darurat yang berkuat kuasa sejak lebih setahun lalu yang menyasarkan berita tidak benar.

Bagaimanapun sekatan terbaharu itu melarang orang ramai menyebarkan ‘maklumat yang menyebabkan ketakutan masyarakat’, atau daripada berkongsi ‘maklumat yang diputarbelitkan yang menyebabkan salah faham yang memberi kesan kepada kestabilan negara’.

Peraturan itu mendapat kritikan daripada kumpulan media dan pakar hak asasi yang berpendapat tindakan berkenaan untuk menutup laporan negatif.

Penyelidik kanan Thailand di bahagian Human Rights Watch Asia, Sunai Phasuk menyifatkannya sebagai ‘pukulan serius’ terhadap kebebasan media di negara itu.

“Saya rasa kerajaan telah menyedari mereka berdepan krisis kredibiliti kerana tindak balas buruk terhadap situasi Covid-19, namun di sebalik usaha mencari penyelesaian lebih baik, kerajaan memilih untuk menyekat orang ramai daripada bercakap mengenai kegagalan mereka.

“Peraturan yang diisytiharkan itu tidak mementingkan ketepatan atau sama ada betul atau salah,” kata Sunai.

Di bawah peraturan itu, jika kandungan palsu disebarkan dalam talian, pengawal penyiaran negara akan menghubungi penyedia perkhidmatan internet untuk mengenal pasti alamat ISP individu dan menyekat akses internet mereka.

Penyedia perkhidmatan internet yang tidak mematuhi akan dianggap melanggar syarat-syarat lesen operasi mereka, dan tindakan akan diambil terhadap mereka.

Sunai berkata, dia bimbang tindakan itu akan digunakan terhadap wartawan berita dalam talian dan pengkritik yang lebih banyak menggunakan media sosial untuk berkongsi berita dan komen politik yang tidak menyokong kerajaan.

Peraturan baharu itu muncul tatkala kerajaan Thailand berjuang mengekang lonjakan terburuk Covid-19 di seluruh negara hingga menggugat sistem kesihatan dan menyebabkan kesengsaraan di sektor ekonomi.

Kerajaan Thailand dikritik hebat susulan pelaksanaan imunisasi yang perlahan di mana hanya lima peratus daripada 66 juta populasinya sudah menerima sepenuhnya suntikan vaksin. Gambar mangsa Covid-19 meninggal dunia di jalan disiarkan dalam media sosial mencetuskan kemarahan orang ramai terhadap kerajaan.

Pejabat Perdana Menteri Thailand turut memberi amaran mana-mana pihak yang melanggar arahan dan peraturan baharu itu akan dikenakan sama ada denda atau penjara.

Semalam, Thailand merekodkan 17,345 kes baharu Covid-19 dalam tempoh 24 jam dan 117 kematian. Jumlah kematian di seluruh Thailand kini meningkat kepada 4,679 meningkat berbanding kira-kira 100 kes pada empat bulan lalu. – Agensi


Gangguan seksual: Ebit Lew disoal siasat di Bukit Aman

Polis mengesahkan menyoal siasat dan merakam percakapan pendakwah terkenal, Ebit Lew bagi membantu siasatan kes dakwaan gangguan seksual di Bukit Aman, di sini, hari ini.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata, keterangan Ebit Lew diambil bagi membantu siasatan mengikut Seksyen 509 Kanun Keseksaan, Seksyen 14 Akta Kesalahan- Kesalahan Kecil 1955 dan Seksyen 233 Akta Komunikasi dan Multimedia 1998.

“Siasatan akan diteruskan sehingga pihak polis berpuas hati untuk merujuk kes ini kepada Jabatan Peguam Negara bagi mendapat nasihat dan arahan lanjut,” katanya dalam kenyataan hari ini.

Abd Jalil berkata, pihaknya memohon kepada semua pihak supaya tidak membuat sebarang spekulasi dan provokasi bagi memastikan kes itu dapat disiasat dengan telus.

“Orang ramai juga dinasihatkan untuk tidak membuat sebarang penyebaran apa-apa juga bahan yang boleh menjejaskan siasatan pihak polis,” katanya.


Pendakwa raya utama kes rasuah Zahid digugurkan, lapor NST

Timbalan Pendakwa Raya Kanan Datuk Raja Rozela Raja Toran digugurkan daripada pasukan pendakwaan dalam kes rasuah melibatkan Datuk Seri Ahmad Zahid Hamidi.

Sebuah akhbar berbahasa Inggeris, NST dalam laporannya mendedahkan Raja Rozela yang lantang mengasak Presiden UMNO dalam perbicaraan kes rasuah Yayasan Akal Budi (YAB) kini bukan lagi dalam pasukan pendakwaan, ia menimbulkan spekulasi kes tersebut akan digugurkan.

NST dalam laporannya berkata boleh mengesahkan Raja Rozela sudah digugurkan daripada mengetuai perbicaraan kes rasuah Zahid itu.

“Beliau tidak lagi berada dalam pasukan (pendakwaan),” lapor NST memetik sumber.

NST juga melaporkan sedang mendapatkan penjelasan daripada Peguam Negara, Tan Sri Idrus Harun berhubung status melibatkan Raja Rozela tetapi belum menerima maklum balas setakat ini.

Sementara itu, Raja Rozela pula tidak memberi sebarang komen lanjut berhubung keputusan tersebut atas alasan dirinya seorang penjawat awam.

Terdahulu, NST melaporkan Raja Rozela, yang dilihat mengajukan soalan bertalu-talu terhadap Zahid semasa perbicaraan sebelum ini, tidak hadir sejak Isnin minggu lepas, dan juga tidak berada di mahkamah ketika perbicaraan disambung pada Rabu.

Zahid berdepan 47 pertuduhan – 12 pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik YAB.

Antara pertuduhan CBT ialah beliau didakwa menjelaskan hutang kad kreditnya menggunakan YAB melalui 44 keping cek berjumlah kira-kira RM1.3 juta antara Januari 2013 dan Disember 2016.


Amanah Kedah sokong pakar Singapura dibawa masuk KPKT, pertahan menteri DAP

Langkah Menteri Perumahan dan Kerajaan Tempatan (KPKT), Nga Kor Ming yang mahu membawa masuk pakar dari Singapura disokong Parti Amanah Kedah.

Pengerusi Amanah negeri, Dr Ismail Salleh mempertahankan keputusan untuk mendapatkan khidmat pakar dari Singapura dan menyifatkan kritikan Menteri Besar Kedah, Datuk Seri Muhammad Sanusi Md Nor sebagai tidak wajar.

Jelasnya, kualiti perumahan rakyat yang dibuat oleh Singapura melalui HDB sangat tinggi berbanding dengan Malaysia.

“Apa salahnya kita belajar kebaikan yang dibuat oleh Singapura. Rasulullah sendiri berkata ‘tuntutlah ilmu walaupun ke negeri China’

“Takkan kerana kita nak tiru perumahan di Singapura maka kita akan bawa semua perkara dari Singapura.

“Ini pemikiran cetek dan berniat jahat Sanusi yang sengaja mahu mengapikan semangat perkauman yang negatif untuk menjaga kepentingan politik PAS,” kata Ahli Dewan Undangan Negeri (ADUN) Pengkalan Kundor itu.

Terdahulu, Sanusi dalam satu ceramah antara lain mendakwa DAP mahu melaksanakan pilihan raya kerajaan tempatan (PBT) bagi menguasai kerusi ahli majlis pihak berkuasa tempatan (PBT).

Selain itu dakwanya, Pakatan Harapan juga mahu merealisasikan agenda ‘the new Silk Road’ yang menjadi dasar kerajaan China.

Kontroversi tercetus selepas Kor Ming sebelum ini mengesahkan kerajaan akan menerima pakar dari Singapura bagi membantu dalam isu perumahan di Malaysia.


Penjual burger dikompaun RM50,000 diminta segera kemuka rayuan

Menteri Kesihatan, Datuk Seri Dr Adham Baba meminta penjual burger, Wan Mohd Faisal Wan Kadir yang dikenakan kompaun RM50,000 untuk segera mengemukakan rayuan.

Dalam satu kenyataan hari ini, beliau berkata, Kementerian Kesihatan Malaysia (KKM) melihat kes itu sebagai satu kes khusus dan perlu ditangani dengan segera.

KKM, katanya, amat prihatin dan memandang serius terhadap kes Wan Mohd Faisal yang mendapat perhatian dan simpati ramai itu.

“Mereka yang dikompaun sentiasa diberi peluang untuk mendapat keadilan dan dibenarkan untuk mengemukakan rayuan mengikut mekanisme yang disediakan

“Untuk itu, KKM akan membuat penilaian semula mengenai kes peniaga burger itu bagi mempertimbangkan sama ada akan diberikan pengurangan atau pengecualian sekiranya didapati ada asas yang munasabah,” katanya.

Dr Adham berkata, penguatkuasaan undang-undang dan tindakan mengenakan kompaun bertujuan mendidik dan bukan hukuman semata-mata.

“Orang ramai diminta memberikan kerjasama yang tinggi untuk sama-sama melindungi diri, keluarga dan masyarakat serta seterusnya membendung penularan Covid-19,” katanya.

Sebelum ini, media melaporkan peniaga burger, Wan Mohd Faisal, 38, dikenakan kompaun RM50,000 oleh pihak polis bagi kesalahan berniaga melebihi waktu ditetapkan dan melakukan perbuatan secara berturut-turut.


Banjir Terengganu: Bomba, mangsa berlindung atas bumbung rumah

Sepasukan anggota Bomba dan Penyelamat Kuala Berang terpaksa berlindung di atas bumbung rumah bersama penduduk kampung, termasuk seorang wanita hamil, setelah banjir naik mendadak ketika operasi menyelamat di Kampung Lubuk Pait, Hulu Terengganu.

Mereka terpaksa bertindak demikian kerana tidak mahu membahayakan keselamatan diri anggota bomba dan penduduk, kerana air deras naik mendadak selain hujan lebat.

Seorang penduduk Nor Hafizah Mohd Amin menerusi laman Facebooknya yang dimuat naik jam 10.22 pagi tadi memberitahu keluarganya di Kampung Lubuk Pait terperangkap di atas bumbung dan belum mendapat bantuan.

“Mohon bantuan kepada mana-mana yang berkenaan. Keluarga saya masih belum dapat bantuan di Kampung Lubuk Pait… rumat Mat Amin… 5 beranak… mak, ayah, adik, abang dan kakak ipar yang mengandung. Atas atap sekarang ini,” tulisnya.

Sementara itu memetik BHonline ketika ini, pasukan penyelamat bersama 25 mangsa yang sebelum ini diselamatkan dari beberapa kampung seperti Kampung Tapah dan Kampung Cheting terpaksa berlindung di atas bumbung kediaman penduduk, sementara menunggu bantuan.

Ketua Balai Bomba dan Penyelamat Kuala Berang, Hanaffi Mohd, dilaporkan berkata pihaknya tidak mahu mengambil risiko meredah banjir berikutan keadaan arus yang deras selain hujan lebat.

Beliau berkata, bomba berjaya mengambil mangsa di Kampung Tapah, Kampung Cheting, Kampung Peneh dan Kampung Sekayu yang dinaiki air, dari kediaman masing-masing tetapi tidak dapat keluar ke kawasan selamat berikutan air semakin deras.

“Kami menerima panggilan untuk menyelamatkan mangsa di Kampung Tapah pada jam 4 pagi dan Kampung Cheting, Kampung Peneh serta Kampung Sekayu, pada jam 5.15 pagi.

“Usaha menyelamatkan dilakukan dalam keadaan gelap dengan keadaan air yang semakin tinggi dan deras, dibantu penduduk kampung.

“Semua mangsa berjaya diselamatkan, namun kita berdepan kesukaran untuk membawa keluar mangsa dari kawasan banjir kerana air semakin tinggi,” katanya.

Beliau berkata, bomba juga terserempak dengan beberapa penduduk lain yang mahu keluar dan mereka diletakkan di lokasi selamat sementara menunggu ketibaan bot penyelamat.

Hanaffi berkata, pihaknya turut menenangkan mangsa yang panik berikutan keadaan air yang naik dengan cepat.

“Setakat ini, jumlah sebenar mangsa yang terperangkap masih belum diketahui. Kita juga sudah menghubungi ibu pejabat untuk mendapatkan bantuan, termasuk helikopter,” katanya.

Banjir hampir menenggelamkan rumah penduduk di Kampung Lubuk Pait, Hulu Terengganu, hari ini. – – Gambar FB Nor Hafizah Mohd Amin


Pendatang pulang saat akhir, bimbang operasi besar-besaran

Tarikh akhir bagi Program Rekalibrasi Tenaga Kerja dan Buruh yang membenarkan pendatang asing tanpa izin (PATI) pulang ke negara masing-masing secara bebas, tamat tengah malam tadi.

Keadaaan ini menyebabkan ribuan PATI dilaporkan ‘berkhemah’ di pintu keluar sempadan Malaysia di lapangan terbang utama dan terminal feri, setelah membuat keputusan untuk pulang ke negara mereka pada saat akhir.

Ramai dalam kalangan mereka dilihat sedang tidur di tempat letak kereta dan memenuhi ruang rehat berlepas di Lapangan Terbang Antarabangsa Kuala Lumpur (KLIA) di Sepang, menurut laporan The Star.

“Beratus-ratus tidak dapat menaiki penerbangan yang dijadualkan kerana kakitangan kaunter tidak dapat menangani jumlah yang terlalu ramai,” kata akhbar berbahasa Inggeris itu.

Laporan itu juga mengatakan bahawa berpuluh-puluh PATI Indonesia dilihat bergegas meninggalkan Johor Bahru sebelum tengah malam dengan ramai berkumpul di terminal feri Stulang Laut menunggu feri untuk membawa mereka pulang ke Indonesia.

Konsul Indonesia (hal ehwal budaya dan sosial) di Johor Bahru Mohamad Rizali Noor, memberitahu mereka telah menjangkakan orang ramai dalam beberapa hari terakhir program dan kakitangan telah dikerahkan untuk memantau keadaan dan memberikan bantuan.

“Mereka yang ingin pulang perlu mendapatkan memo daftar keluar daripada Jabatan Imigresen Malaysia selepas membayar kompaun yang diperlukan,” katanya dipetik sebagai berkata.

Bagaimanapun, Jabatan Imigresen dilaporkan hanya boleh mengeluarkan sebilangan terhad memo daftar keluar setiap hari.

Semalam, Menteri Dalam Negeri Datuk Seri Hamzah Zainudin pada sidang media di Bukit Aman berkata amaran yang mencukupi telah diberikan di bawah program berkenaan dan tindakan akan diambil terhadap mereka yang mengabaikan undang-undang selepas tarikh akhir.

“KDN dan agensi lain akan menjalankan operasi besar-besaran bagi memastikan hanya mereka yang mempunyai pasport yang sah dari negara asal dan mempunyai dokumentasi yang sah untuk bekerja di sini.

“Jika anda ditangkap dan dipenjarakan, jangan marah dan salahkan Jabatan Imigresen atau kementerian saya kerana kami telah memaklumkan perkara ini kepada semua orang dan kami mempunyai kuasa di bawah Akta Imigresen,” kata Hamzah.

Program itu dimulakan semula pada November 2020 dan membenarkan PATI pulang ke negara masing-masing dalam tempoh tertentu secara bebas.

Tarikh akhir ditetapkan pada 30 Jun tahun lalu, tetapi dilanjutkan sehingga 31 Disember 2021. Ia kemudiannya dilanjutkan sekali lagi sehingga semalam (30 Jun 2022).


Isu 1MDB dahulu Najib juga nafikan, akhirnya didakwa di mahkamah

Bukan sesuatu yang luar biasa bagi Datuk Seri Najib Razak untuk membuat penafian, malah alasan “tidak tahu” atau “tidak kenal” terlalu sinonim dengan bekas Perdana Menteri (PM) yang sudah dihadapkan ke mahkamah atas puluhan pertuduhan rasuah dan jenayah.

Najib sebelum ditendang keluar daripada kerajaan sebelum ini juga menafikan mengenali ahli perniagaan dalam buruan, Low Taek Jho atau Jho Low yang terlibat dalam kehilangan ratusan juta wang negara; malahan Najib juga menafikan penglibatannya dalam skandal 1Malaysia Development Berhad (1MDB).

Rakyat tidak lupa bagaimana Najib semasa memegang kuasa memanipulasi maklumat menyembunyikan kegiatan jenayahnya berhubung kes kecurian wang 1MDB, malahan sebelum ini Najib menafikan mengenali Jho Low tetapi semasa perbicaraan di mahkamah saksi-saksi yang dibawa memberi keterangan mendedahkan sebaliknya.

Hubungan Najib dengan Jho Low sangat rapat, malah bekas Ketua Pegawai Kewangan (CFO) Azmi Tahir mendedahkan sebarang arahan Jho Low sebelum ini adalah mendapat mandat Najib sendiri bagi menunjukkan betapa akrabnya kedua-dua mereka dalam merompak duit rakyat.

Semasa menjadi PM, Najib bersungguh-sungguh menafikan mengenali Jho Low, malah gambar tular atas sebuah kapal mewah juga dikatakan palsu bagi mengelirukan rakyat.

Mujurlah selepas 2018, Najib berjaya ditendang keluar dan UMNO-Barisan Nasional (BN) kalah buat kali pertama dalam sejarah, akhirnya pelbagai bukti keluar dalam perbicaraan di mahkamah bagaimana Najib bersekongkol dengan Jho Low dalam melarikan duit negara.

Sepanjang menjadi PM, Najib juga tidak mengambil langkah pencegahan untuk menangani masalah kehilangan dana 1MDB walaupun pelbagai pihak ketika itu membangkitkan keraguan berhubung urusan perniagaan yang dijalankan syarikat pelaburan tersebut.

Najib juga tidak menghentikan sebarang operasi 1MDB, malah mempertahankan setiap keputusan dibuat yang didalangi oleh Jhow Low sehingga menjadi punca kewangan negara tenat kerana terpaksa menanggung hutang akibat perbuatan dan penyelewengan yang berlaku.

Hasilnya kini, kerajaan terpaksa menanggung hutang 1MDB yang bernilai lebih RM30 bilion, ia semuanya angkara Najib dan kerajaan ditadbirnya.

Najib tetap adalah Najib, insan yang tidak tahu malu dan ada rasa malu dengan perbuatan jenayahnya, jadi tidak hairanlah Najib ke sana ke sini dengan laungan slogannya “Malu Apa Bossku”.

Bagi Najib, tidak perlu malu dengan perbuatannya.

Kini, muncul pula satu lagi skandal perolehan kapal tempur pesisir pantai (LCS) yang menyaksikan wang rakyat sudah digunakan sebanyak RM6 bilion tetapi satu kapal pun tidak nampak bayangnya.

Sama seperti isu 1MDB, Najib juga tidak mahu projek tersebut dihentikan atas alasan kononnya ia akan menyebabkan banyak pihak terkesan akibat langkah tersebut walhal ratusan juta duit rakyat sudah hangus tidak tahu ke mana.

Najib hanya memikirkan perut vendor dan kontraktor tetapi bukan perut rakyat yang semakin hari terbeban dengan kos sara hidup, sudah lah harga barang naik dan inflasi seakan tiada penghujung.

Najib tidak pernah belajar daripada kesilapan sebelum ini, belum ada keinsafan dalam diri untuk membetulkan kesilapan yang dilakukannya sebelum ini.

Jika dahulu Najib mengambil langkah lebih awal menghentikan operasi 1MDB, mungkin ratusan juta wang rakyat dapat diselamatkan daripada hangus begitu sahaja hilang tidak tahu kemana.

Dalam skandal kapal tak siap ini, Najib mengambil pendirian seakan sama dalam skandal 1MDB dengan mahu juga meneruskan pembinaan LCS walaupun Jawatankuasa Kira-Kira Wang Negara (PAC) sudah mendedahkan pelbagai kepincangan membabitkan dalam projek tersebut.

PAC sebelum ini menyenaraikan sembilan rumusan punca yang antaranya ialah kerajaan gagal mengesan masalah kewangan Boustead Naval Shipyard Sdn Bhd (BNS) ketika melakukan penilaian terhadap syarikat berkenaan.

Malah, wang kerajaan terpaksa didahulukan kepada BNS dan kemudiaannya digunakan untuk membayar hutang mereka yang mencecah ratusan juta.

Laporan PAC juga mendedahkan, kerajaan telah membayar sejumlah RM6.083 bilion untuk projek LCS, namun tiada sebuah LCS yang disiapkan.

Najib juga sudah kepanasan apabila diserang Timbalan Presiden PKR, Rafizi Ramli berhubung skandal LCS sehingga tentera sibernya yang berpengkalan di sebuah rumah atas bukit di Bangsar dikerahkan kerja lebih masa bagi membela bos mereka.

Maka, pelbagai senarai dan kenyataan Najib dimuat naik dalam akaun media sosial bagi menjawab serangan Rafizi dan pelbagai pihak yang mendesak agar tindakan segera diambil terhadap pesalah dalam skandal LCS tersebut.

Seperti biasa, Najib dengan sindrom penafiannya memang tidak dapat dipisahkan dan beliau boleh membuat beratus kali penafikan sekalipun, tetapi akhirnya lihat apa yang berlaku dalam skandal 1MDB.

Akhirnya Najib yang menjadi pakar penafian kini sudah disabitkan bersalah dalam kes rasuah SRC International Sdn Bhd dan menunggu masa sahaja untuk menghuni tirai besi.

Rayuan terakhirnya pada bulan ini semakin dekat, semoga Najib kekal tabah dan terus dengan sindrom penafiannya.


Sambutan Hari Malaysia simbol penyatuan rakyat: Muhyiddin

Mantan Perdana Menteri Tan Sri Muhyiddin Yassin dalam ucapan bersempena sambutan Hari Malaysia menyifatkan ia sebagai satu simbol penyatuan seluruh rakyat tanpa mengira agama dan bangsa.

Muhyiddin yang juga Pengerusi Majlis Pemulihan Negara (MPN) berkata tarikh 16 September adalah hari bersejarah buat negara dan mengajak orang ramai untuk menghargai hasil perjuangan para pemimpin terdahulu.

“Tanggal 16 September merupakan satu lagi tarikh bersejarah bagi negara kerana pada tarikh ini terbentuknya persekutuan Malaysia yang menggabungkan semenanjung, Sabah dan Sarawak.

“Kejayaan ini adalah hasil perjuangan para pemimpin terdahulu yang mahu melihat kewujudan sebuah negara yang berdaulat, merdeka, harmoni, maju, makmur dan sejahtera.

“Marilah kita hargai segala pengorbanan mereka dengan berusaha bersungguh-sungguh mempertahankan perpaduan dan keharmonian yang telah kita kecapi selama ini,” katanya dalam satu kenyataan hari ini.

Menurut Muhyiddin lagi, perpaduan dan keharmonian yang dikecapi negara akan dapat terpelihara jika rakyat terus bersatu padu serta saling hormat menghormati, sambil menegaskan sambutan Hari Malaysia adalah simbol penyatuan semua rakyat seluruh negara.

“Hal ini dapat kita capai jika kita terus berpegang pada prinsip saling menghormati, bantu membantu, bertoleransi dan bertimbang rasa antara satu sama lain.

“Nilai-nilai murni seperti inilah yang membawa kejayaan kepada kita sewaktu  berhadapan dengan cabaran pandemik Covid-19 sedikit masa dahulu.

“Sambutan Hari Malaysia merupakan simbol penyatuan rakyat Malaysia daripada pelbagai pelbagai kaum, latar belakang dan keturunan yang sekali gus menjadi tonggak kekuatan Malaysia selama ini,” ujarnya lagi.

Dalam amanatnya lagi, Muhyiddin juga menggesa orang ramai untuk menghayati semangat Perjanjian Malaysia demi menjaga keamanan dan perpaduan yang dikecapi selama ini.

“Marilah kita perkukuhkan kesepaduan Malaysia dengan sentiasa menghormati semangat Perjanjian Malaysia  1963 dan Perlembagaan Persekutuan.

“Sama-samalah kita jaga dan pelihara Malaysia yang kita cintai ini.

“Selamat Hari Malaysia,” ujarnya lagi.


Ukraine rayu Russia benar bantuan masuk ke Mariupol, orang awam keluar

Kyiv merayu kepada Moscow pada Selasa (22 Mac 2022) untuk membenarkan bekalan kemanusiaan ke Mariupol dan membolehkan orang awam yang terdesak, keluar dari bandar yang terkepung dan dikatakan Presiden Ukraine Volodymr Zelensky, telah musnah akibat pengeboman Russia.

Mariupol, bandar pelabuhan di Laut Azov dihuni 400,000 penduduk sebelum Russia menyerang Ukraine pada 24 Februari lalu, telah dikepung selama berminggu-minggu. Pegawai berkata ia tidak mempunyai makanan, ubat, bekalan elektrik atau air.

“Tiada apa-apa lagi di sana,” kata Zelensky dalam ucapan video kepada Parlimen Itali.

Ketika beliau bercakap, pihak majlis perbandaran memberitahu tentera Russia menjatuhkan dua bom besar di Mariupol, tetapi tidak memberikan butiran mengenai kematian atau kerosakan. Reuters tidak dapat mengesahkan laporan itu secara bebas.

“Sekali lagi jelas bahawa Russia tidak berminat dengan bandar Mariupol. Mereka mahu meratakannya dan menjadikannya tanah mati,” kata majlis itu dalam satu kenyataan.

Russia menafikan menyasarkan orang awam dan menyalahkan Ukraine atas kegagalan berulang kali untuk mewujudkan laluan selamat bagi membolehkan penduduk Mariupol keluar.

Ukraine mengingkari kata dua supaya bandar itu menyerah menjelang subuh pada Isnin sebagai syarat untuk tentera Russia membenarkan orang awam keluar dengan selamat.

“Kami menuntut pembukaan koridor kemanusiaan untuk orang awam,” kata Timbalan Perdana Menteri Iryna Vereshchuk di televisyen Ukraine pada Selasa.

“Tentera kami mempertahankan Mariupol dengan berani. Kami tidak menerima kata dua. Mereka menawarkan penyerahan diri di bawah bendera putih. Ini adalah manipulasi, pembohongan.”

Vereshchuk berkata Mariupol adalah fokus utama usaha pemindahan tetapi tentera Russia juga menghalang bekalan kemanusiaan sampai kepada penduduk di bandar selatan Kherson yang diduduki.

Russia menggelar tindakan ketenteraannya ke atas Ukraine sebagai “operasi ketenteraan khas” untuk melucutkan senjata dan melindunginya daripada “Nazi”. Barat menyebut ini sebagai alasan palsu untuk perang tanpa provokasi.

Menawan Mariupol akan membolehkan tentera Russia mendapatkan koridor darat ke semenanjung Crimea yang ditawan Moscow dari Ukraine pada 2014.

Sebahagian daripada Mariupol yang dikuasai oleh tentera Russia kini menjadi kawasan terbiar yang menakutkan, kata Reuters yang sampai ke sana pada Ahad.


Cari formula ekonomi bukan jadi juri program realiti, Gerakan bidas Rafizi

Parti Gerakan membidas Timbalan Presiden PKR, Rafizi Ramli berhubung laporan media keputusannya untuk menjadi juri dalam rancangan televisyen iaitu Program Innovathon di Astro.

Naib Presiden Gerakan, Datuk G. Parameswaran mempersoalkan langkah Menteri Ekonomi itu menjadi juri dalam program realiti walhal sepatutnya mencari formula untuk memulihkan ekonomi negara.

“Rafizi sedar atau tidak bahawa beliau adalah seorang menteri, bukannya artis. Kalau Fahmi Fadzil mungkin rakyat tidak bising.

“Sebagai seorang menteri, beliau sepatutnya fokus dalam menyelesaikan masalah ekonomi negara bukannya jadi juri dalam program televisyen malah berganding dengan artis terkenal, Fazura” katanya dalam satu kenyataan.

Parameswaran mengkritik keras langkah Rafizi untuk menjadi juri program realiti yang dijadualkan bersiaran 15 Julai ini.

Parameswaran mendakwa, keputusan untuk menjadi juri akan menjejaskan tanggungjawab utama Rafizi sebagai menteri ekonomi akan terjejas.

“Tidak menjadi juri pun ekonomi negara merosot apatah lagi bila terlibat sebagai juri.

“Siapa yang akan buat kerja ekonomi? Adakah perdana menteri selaku menteri kewangan itu mengambil alih?,” soalnya.

Dalam masa yang sama beliau menggesa supaya Perdana Menteri, Datuk Seri Anwar Ibrahim supaya memantau menteri dalam Kabinetnya.

“Jangan disebabkan ingin mengejar populariti, ekonomi dan negara tergadai,” tegasnya.

Program Innovathon adalah hasil kerjasama antara Kementerian Sains, Teknologi dan Inovasi (Mosti), Kementerian Ekonomi serta Astro.


Jangan cepat melabel seseorang itu sebagai pengkhianat

Memandangkan kempen untuk pilihan raya umum ke-15 semakin panas, calon-calon daripada semua parti telahpun pindah ke “top gear”, yang bermakna kempen dan strategi yang lebih agresif untuk menarik pengundi.

Satu isu yang menarik minat saya ialah bagaimana ahli politik tertentu seolah-olah sentiasa bercakap tentang isu seseorang itu pengkhianat (traitor) dan bagaimana dia mengkhianati partinya.

Saya bukanlah pengikut politik yang hebat, tetapi saya sentiasa mengikuti perkembangan isu-isu terkini dan satu persoalan yang sentiasa bermain di fikiran saya apabila saya membaca perkembangan terkini ialah bagaimana anda melabelkan seseorang sebagai pengkhianat dalam politik.

Dari apa yang saya faham seseorang itu mula-mula membuat keputusan untuk menyertai parti politik berdasarkan cita-cita dan tujuan penubuhannya – yang kebanyakannya bersetuju adalah untuk memperjuangkan hak rakyat dan untuk negara yang lebih baik.

Walau bagaimanapun, apabila masa berlalu dan pemimpin yang berbeza mengambil alih parti tertentu, ia mungkin kehilangan tumpuan awalnya dan pemimpin tersebut mungkin mempunyai kepentingan lain dalam fikiran, termasuk memperkayakan diri sendiri dan mungkin juga ahli keluarga mereka yang mungkin juga berada dalam parti.

Jadi, apabila ini berlaku, apa jadi kepada mereka yang menyertai parti berdasarkan matlamat dan perjuangan awalnya.

Ini sangat mirip dengan kapal yang karam. Adakah seseorang turun dengan kapal atau adakah seseorang menyelamatkan dirinya?

Bagi saya secara peribadi, saya merasakan seseorang hanya boleh dilabel sebagai pengkhianat dalam politik jika terbukti dia meninggalkan kapal sama ada untuk wang atau kedudukan.

Jika seseorang meninggalkan parti X untuk menyertai parti Y kerana dia ditawarkan ganjaran tertentu, maka wajarlah dia dilabel sebagai pengkhianat dan seseorang yang mengkhianati kepercayaan ahli lain.

Walau bagaimanapun, dalam keadaan tertentu, kita perlu melihat dengan lebih mendalam mengapa ahli politik tertentu melompat kapal sama sekali, terutamanya jika lompatan tertentu tidak memberi apapun ganjaran kepadanya.

Jika orang itu melakukannya semata-mata untuk berkhidmat kepada rakyat dengan lebih baik dan memenuhi cita-cita politik yang dicadangkan oleh orang itu sejak awal, maka dia tidak sepatutnya diberi label pengkhianat.

Nilai individu bukan parti

Kedua, adalah penting juga untuk melihat melangkaui perwakilan parti dan mengukur secara peribadi apa yang dilakukan oleh orang yang melompat itu untuk rakyat dan rekod prestasinya.

Jika orang itu telah berkhidmat kepada rakyat dengan baik dan rekod prestasinya bercakap untuk dirinya sendiri, maka sebagai pengundi, kita harus melihat di luar parti yang diwakilinya dan mengundi individu itu.

Daripada apa yang saya baca dan faham, terdapat ramai ahli politik yang baik di luar sana yang benar-benar terpaksa meninggalkan kapal kerana mereka yang memegang jawatan kepimpinan seolah-olah berjuang hanya untuk kepentingan dan keuntungan peribadi dan bukan untuk kepentingan rakyat.

Ahli politik ini tidak mempunyai pilihan selain menyertai parti lain kerana tidak ramai yang mempunyai kemampuan kewangan untuk bertanding di bawah tiket calon bebas.

Calon tidak seharusnya melancarkan serangan peribadi hanya untuk memenangi hati pengundi, sebaliknya berpegang pada kempen yang bersih dan profesional.

Mereka hanya perlu memberi tumpuan kepada apa yang mereka tawarkan dan bagaimana mereka berharap untuk mencapainya untuk rakyat. Jangan berkempen dengan sentiasa mencari kesalahan pihak lawan, tetapi sebaliknya beritahu kami, pengundi kenapa kami harus memilih anda dan bukan yang lain.

Norhayati Sharuddin
Taman Permai, Seremban

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lebih 400,000 individu sudah terima dos penggalak vaksin Covid-19

Seramai 407,607 individu yang layak, termasuk warga emas dan petugas barisan hadapan, telah menerima dos penggalak sejak program itu dilancarkan sehingga semalam.

Kementerian Kesihatan (KKM) memaklumkan daripada jumlah itu, 56,493 individu telah menerima dos berkenaan semalam.

Dalam tempoh sama, jumlah individu dewasa yang lengkap divaksinasi kini hampir 22.4 juta atau 95.7 peratus, lapor KKM menerusi laman sesawang COVIDNOW, hari ini.

Sebanyak 97.8 peratus lagi atau lebih 22.88 juta menerima sekurang-kurangnya satu dos daripada vaksin dua dos atau vaksin dos tunggal.

Sejak Program Imunisasi Covid-19 Kebangsaan (PICK) dilancarkan sehingga semalam sebanyak 50,306,343 dos telah diberikan, termasuk lebih 45.5 juta kepada golongan dewasa.

Sementara itu, sejak 20 September lalu hingga semalam seramai 2,171,270 atau 69.0 peratus remaja berusia 12 hingga 17 tahun melengkapkan suntikan vaksin masing-masing.

Daripada lebih 4.79 juga dos yang diberikan kepada golongan remaja, sebanyak 83.2 peratus atau 2,619,573 menerima sekurang-kurangnya satu dos.

Keseluruhannya, 75.2 peratus atau 24,564,990 individu telah lengkap divaksin, manakala 78.1 peratus atau 25,504,743 lagi menerima sekurang-kurangnya satu dos.


6,976 kes catat rekod tertinggi, 49 kematian

Kes Covid-19 di Malaysia mencatat rekod tertinggi apabila 6,976 jangkitan baharu dilaporkan dalam tempoh 24 jam sehingga 12 tengah hari tadi.

Semalam, 6,320 kes baharu dicatatkan, manakala pada Jumaat sebanyak 6,493 kes, sekali gus menunjukkan trend gelombang ketiga pandemik Covid-19 semakin membimbangkan.

Ketua Pengarah Kesihatan, Tan Sri Noor Hisham Abdullah berkata dalam tempoh itu juga, 49 kes kematian termasuk satu bukan warganegara akibat jangkitan Covid-19 dilaporkan, menjadikan jumlah kematian kepada 2,248 kes.

Selangor masih mencatatkan kes kematian tertinggi dengan 14 kes, diikuti Johor (8), Pulau Pinang (6) dan Melaka (6).  Hari ini terdapat 6 kes ‘brough in dead’ (BID),” katanya.

Katanya, Selangor terus mencatat peningkatan jangkitan tertinggi hari ini dengan 2,235 kes direkodkan menjadikan kumulatif kes di negeri itu sebanyak 167,629. Semalam sebanyak 1,647 kes dicatatkan manakala 2,163 kes direkodkan pada Jumaat.

Sarawak mencatatkan 663 kes baharu ini menjadikan kumulatif kes di negeri itu sebanyak 42,283.

Jangkitan baharu di Kelantan pula sebanyak 626 kes (22,546); Johor (549/53,963); Kuala Lumpur (447/53,639); Negeri Sembilan (434/22,704); Kedah (422/15,344); Pulau Pinang (372/25,735); Perak (279/18,549); Terengganu (266/6,967); Pahang (263/7,772); Melaka (209/9,761); Sabah (136/60,378); Labuan (37/2,711); Putrajaya (30/1,674); dan Perlis (8/436).


KKM siasat dakwaan isu kematian selepas suntik vaksin

Susulan dakwaan kematian beberapa orang kakitangan Kementerian Kesihatan Malaysia (KKM) selepas disuntik vaksin dalam media sosial, satu siasatan lengkap akan dijalankan bagi menangani isu tersebut.

Bahagian Regulatori Farmasi Negara dalam satu kenyataan berkata pihak KKM sedang menyiasat berhubung dakwaan tersebut dan hasil siasatan akan didedahkan kepada umum sebaik selesai semua proses yang diwajibkan mengikut peraturan perubatan.

“Kementerian Kesihatan Malaysia (KKM) mengambil maklum akan penularan isu kematian beberapa orang kakitangan KKM yang dikaitkan dengan vaksin COVID-19 di media sosial.

“Pihak KKM sedang menyiasat akan perkara ini dan makluman akan diberikan kepada umum selepas siasatan selesai,” kata kenyataan tersebut hari ini.

Program Imunisasi COVID-19 Kebangsaan bermula pada 24 Februari 2021 dengan Fasa 1 yang melibatkan pemberian vaksin kepada petugas barisan hadapan iaitu petugas kesihatan, pekerja perkhidmatan penting (essential) dan pertahanan.

Kini Fasa 2 pemberian vaksin yang bermula pada 19 April 2021 pula melibatkan baki kumpulan daripada Fasa 1 dan warga emas yang berumur 60 tahun ke atas, golongan berisiko tinggi mengalami penyakit kronik dan orang kelainan upaya (OKU).

Setakat ini, tiada laporan kematian disebabkan oleh vaksin COVID-19 dilaporkan.

Dalam kenyataan tersebut juga, KKM juga menggesa orang ramai supaya tidak menyebarkan maklumat yang tidak sahih.

Sehubungan itu, pihak KKM meminta agar orang ramai tidak berkongsi atau menyebarkan maklumat yang tidak dikenalpasti sumber dan kebenarannya.

Sebarang penyebaran atau perkongsian akan menimbulkan kekeliruan orang ramai.


Kanak-kanak disaran segera ambil vaksin sebelum 1 April: KKM

Kementerian Kesihatan (KKM) mengesyorkan supaya kanak-kanak yang belum mendapatkan vaksin agar berbuat demikian menerusi Program Imunisasi Covid-19 Kebangsaan Kanak-Kanak (PICKids) dengan kadar segera sebelum negara beralih ke Fasa Peralihan ke Endemik mulai 1 April ini.

Timbalan Menteri berkenaan Datuk Dr Noor Azmi Ghazali dalam kenyataan hari ini berkata langkah itu bagi memastikan kanak-kanak berusia lima hingga bawah 12 tahun mendapat perlindungan daripada jangkitan teruk dan komplikasi Covid-19, menurut laporan Bernama.

Beliau berkata terdapat dalam kalangan ibu bapa menganggap semasa fasa peralihan ini, kanak-kanak dalam lingkungan umur berkenaan tidak perlu lagi diberi vaksinasi, namun pada hakikatnya, terdapat peningkatan 160 peratus bilangan kes Covid-19 dalam kalangan kanak-kanak yang dimasukkan ke hospital pada tahun ini.

“Ibu bapa diminta mendaftarkan anak sebagai tanggungan dalam aplikasi MySejahtera untuk mendapatkan pautan janji temu atau membawa anak lima hingga bawah 12 tahun secara ‘walk-in’ ke pusat pemberian vaksin (PPV) yang telah diberitahu sebelum ini.

“Pilihlah untuk vaksinkan anak kerana manfaatnya lebih besar daripada risiko mendapat kesan sampingan vaksin,” katanya.

Dr Noor Azmi berkata ibu bapa yang membawa anak mereka ke PPV Covid-19 pada hari bekerja akan diberikan surat pengesahan kehadiran (time-slip) yang membuktikan mereka membawa anak untuk divaksin justeru, beliau berharap majikan sektor kerajaan dan swasta memberi kerjasama dalam hal itu.

Semalam, sebanyak 1,315,497 kanak-kanak berusia lima hingga 11 tahun atau 37.1 peratus populasi itu di Malaysia telah menerima dos pertama vaksin Covid-19 menerusi PICKids.


Wickremesinghe angkat sumpah PM Sri Lanka kali keenam

Ranil Wickremesinghe mengangkat sumpah sebagai Perdana Menteri Sri Lanka buat kali keenam pada Khamis (12 Mei), walaupun ahli politik veteran itu tidak pernah menamatkan penggal penuh dalam jawatan.

Kerjaya politik lelaki berusia 73 tahun itu kelihatan semakin hampir sebelum minggu ini, apabila beliau bersetuju untuk menerajui pentadbiran perpaduan dan membantu mengemudi negara kepulauan Asia Selatan itu melalui krisis ekonomi yang melumpuhkan.

Beliau menggantikan Mahinda Rajapaksa yang meletak jawatan berikutan peningkatan bantahan awam yang mencetuskan pertempuran ganas antara penyokong dan penentang kerajaan, 9 Mei lalu.

“Ini adalah peristiwa bersejarah,” kata Ahli Parlimen Dharmalingam Sithadthan kepada AFP merujuk kepada kepulangan terbaru Wickremesinghe.

“Ini menunjukkan keadaan terdesak di Sri Lanka.”

Wickremesinghe ialah wakil tunggal Parlimen dari Parti Kebangsaan Bersatu, seorang ahli politik yang pernah berkuasa dan hampir lenyap dalam pilihan raya Sri Lanka yang lalu.

Bekas peguam itu berasal dari keluarga politik sengan bapa saudaranya Junius Jayewardene berkhidmat sebagai presiden selama lebih sedekad.

Tetapi Wickremesinghe pernah memberitahu AFP dia berkemungkinan akan meneruskan kerjaya sebagai wartawan, sekiranya kerajaan pada masa itu tidak memiliknegarakan perniagaan akhbar keluarganya pada 1973.

Beliau pertama kali dilantik sebagai perdana menteri pada 1993 selepas pembunuhan presiden ketika itu Ranasinghe Premadasa, dalam serangan bom oleh gerila Harimau Tamil Ellam semasa perang saudara selama beberapa dekad di Sri Lanka.

Menggariskan sifat dinasti politik Sri Lanka, anak lelaki Premadasa, Sajith ialah ketua pembangkang semasa dan juga disebut-sebut sebagai calon perdana menteri minggu ini.

Penggal pertama Wickremesinghe dalam jawatan berlangsung lebih sedikit daripada setahun.

Beliau kembali berkuasa pada tahun 2001, memperoleh reputasi untuk pengurusan ekonomi yang baik selepas mengemudi negara keluar daripada kemelesetan.

Konflik dengan presiden menyaksikan dia dipecat sebelum penggalnya tamat, dan dia menghabiskan dekad berikutnya dalam belantara politik. – AFP


Jerman rekod kematian tertinggi sejak Februari, 67,186 kes baharu

Jerman hari ini melaporkan jumlah kematian tertinggi akibat Covid-19 dalam tempoh sejak pertengahan Februari, ketika hospital memberi amaran bahawa negara itu boleh menempatkan 6,000 pesakit menjelang Krismas, melebihi kemuncak musim sejuk lalu.

Insititu Robert Koch – agensi kawalan penyakit berjangkit Jerman – melaporkan 67,186 kes baharu dikesan hari ini dan 446 kematian, jumlah harian tertinggi sejak 18 Februari lalu, menjadikan kumulatif kematian sebanyak 101,790 kes.

Kerajaan Persekutuan dan wilayah semalam, bersetuju untuk mengambil tindakan bagi menangani gelombang keempat Covid-19, termasuk meningkatkan kempen vaksinasi dan menyekat hubungan, terutama bagi individu yang tidak divaksinasi.

Setelah dikritik oleh saintis kerana lewat bertindak, pemimpin kerajaan bersetuju untuk mengambil keputusan tegas pada hari Khamis mengenai peraturan mewajibkan pelanggan menunjukkan bukti vaksinasi atau telah pulih daripada jangkitan sebelum masuk ke premis perniagaan, selain mengehadkan jumlah individu dalam sesuatu acara.

Profesor Gernot Marx, presiden persatuan Divi untuk perubatan rawatan rapi, memberi amaran bahawa hospital negara itu masih boleh menampung 6,000 pesakit Krismas tanpa mengira apa langkah yang kini diputuskan oleh ahli politik.

Jumlah itu, berbanding dengan 5,745 pesakit Covid-19 yang menerima rawatan rapi sebelum ini iaitu pada 3 Januari lalu. Jerman juga kini berdepan kekurangan kakitangan, terutama jururawat.

“Keadaan benar-benar menjadi semakin mendesak,” Prof Marx memberitahu televisyen ZDF, sambil menyeru kerajaan untuk mempertimbangkan langkah penutupan sementara atau ‘lockdown’.

“Kita perlu menyelamatkan sistem perkhidmatan dan penjagaan kesihata daripada runtuh.”

Jerman juga mengesahkan sehingga kini, empat individu diuji positif untuk varian Omicron walaupun mereka telah diberi vaksin sepenuhnya terhadap Covid-19.

Kenyataan pejabat kesihatan awam di negeri Baden-Wuerttemberg berkata tiga daripada orang yang dijangkiti itu pulang dari menguruskan perniagaan di Afrika Selatan masing-masing pada 26 dan 27 November lalu, dan individu keempat adalah ahli keluarga salah seorang yang pulang.

Keempat-empat mereka menunjukkan simptom sederhana. – Agensi


Kerajaan tekan kumpulan T20, rakyat yang akan kena kesan: Ka Siong

Tindakan kerajaan campuran yang menekan golongan berpendapatan tinggi atau T20 akan memberi kesan kepada rakyat bawahan, kata Datuk Seri Dr Wee Ka Siong.

Presiden MCA itu berkata menasihati kerajaan campuran dipimpin Datuk Seri Anwar Ibrahim supaya tidak berdendam dengan kumpulan T20 kerana hakikatnya mereka adalah penyumbang utama kepada ekonomi negara.

“Kita jangan berdendam dengan kumpulan ini, (kerana) mereka juga penyumbang kepada ekonomi. Merekalah yang akan mencipta peluang pekerjaan kepada pekerja.

“Kita kena faham, ini teori asas ekonomi. (Sepatutnya kerajaan kena) anggap kumpulan ini (T20) penting.

“Jangan kita mengenakan kenaikan (tarik subsidi elektrik) secara mendadak, apabila mereka sesak nafas orang lain akan terkesan khususnya pekerja,” katanya menerusi hantaran di Facebook.

Reaksi Ka Siong itu mengulas keputusan kerajaan untuk tidak lagi memberikan subsidi elektrik kepada golongan itu

Pada, Mei lalu, Perdana Menteri mengumumkan golongan T20 tidak akan lagi menerima sebarang subsidi sama ada untuk penggunaan elektrik mahupun untuk menunaikan haji di Makkah.

Jelasnya, sistem penyelarasan data iaitu Pangkalan Data Utama (PADU) yang dijangka siap menjelang hujung tahun ini akan menyelaras penilaian agihan subsidi kepada golongan yang sepatutnya layak.

Mengulas lanjut, Ka Siong berkata, tindakan kerajaan menghukum golongan itu hanya mendatangkan kesengsaraan kepada rakyat memandangkan rata-rata majikan terdiri daripada kumpulan T20.

Katanya, tidak mustahil disebabkan ketiadaan subsidi berkenaan majikan akan membuat pilihan untuk memberhentikan pekerja atau menaikkan harga produk mereka.

“Kalau pekerja telah dipecat, siapa yang menanggung kesengsaraan, siapa hendak bela? Ini hanya akan menyebabkan masalah berlarutan.

“Sebab itu saya kata, dalam kes ini, tanyalah pihak industri. Tengoklah mereka yang meniaga kecil. Apa kesan (apabila ketiadaan subsidi elektrik),” katanya.


Hamzah kekal di Larut, tiga DUN jatuh ke tangan Perikatan Nasional

Datuk Seri Hamzah Zainudin, calon Perikatan Nasional, mempertahan kerusi Parlimen Larut yang dimenanginya pada Pilihan Raya Umum Ke-14 pada 2018 lalu, dengan majoriti lebih besar.

Hamzah memperoleh majoriti 11,598 undi apabila mendapat 28,350 undi, jauh meninggalkan tiga calon parti lawan dari Barisan Nasional (BN), Syafiq Fhadly Mahmud, yang memperoleh 16,752 undi.

Pada PRU-14, Hamzah yang mewakili BN menang dengan majoriti 4,486 undi apabila memperoleh 18,184 undi berbanding dua pencabar lain daripada PAS dan PKR.

Dalam pengumuman SPR sebentar tadi, calon Pakatan Harapan, Ustaz Zolkarnain Abidin mendapat 6,207 undi dan diikuti calon Pejuang, Auzaie Fadhlan Shahidi yang meraih 566 undi serta hilang wang pertaruhan.

Tiga kerusi Dewan Undangan Negeri (DUN) dalam Parlimen Larut, iaitu Selama, Batu Kurau dan Kubu Gajah turut dimenangi Perikatan Nasional dengan majoriti besar.

Timbalan Pesuruhjaya PAS Perak, Mohd Akmal Kamarudin berjaya meraih 10,358 undi bagi mempertahan kerusi DUN Selama dengan 5,358 undi majoriti mengalahkan calon BN, Faizul Rizal Zulkifli yang memperolehi 5,000 undi.

Calon PH, Razali Ismail mendapat 2,343 undi dan calon Bebas, Osman Sidek 61 undi.

Khalil Yahaya mempertahan kerusi DUN Kubu Gajah dengan mendapat 9,868 undi dengan majoriti 4,322 undi dalam pertembungan empat penjuru dengan calon BN, Osman Ahmad (5,546 undi), Rusli Bakar dari PH (1,188 undi) dan calon Pejuang, Fuaddin Kamaruddin (79 undi).

DUN Batu Kurau juga menyaksikan calon PN, Mohd Najmuddin Elias berjaya meraih 8,806 undi dengan 3,218 majoriti, menewaskan tiga pencabarnya iaitu, Saliza Ahmad dari BN (5,588 undi), Muhamad Aiman Azizuddi Md Husin dari PH (2669 undi) dan Zulkifli dari Pejuang (317 undi).


MIC Pahang pula boikot majlis pengumuman calon PRU-15?

Selepas tiada pemimpin utama MIC pusat menghadiri pengumuman calon malam tadi bersama Pengerusi Barisan Nasional (BN), Datuk Seri Ahmad Zahid Hamidi, kini pemimpin sayap di Pahang pula memboikot majlis pagi tadi.

BN Pahang dijadualkan membuat pengumuman calon pagi ini, namun Pengerusi MIC negerinya, V. Arumugam mengesahkan tidak akan menghadiri program pagi ini kerana mempunyai mesyuarat jawatankuasa kerja di Kuala Lumpur.

“Saya dimaklumkan mengenai mesyuarat terseut malam tadi. Saya sudah maklumkan kepada Pengerusi BN Pahang (Datuk Seri Wan Rosdy Wan Ismail) bahawa saya tidak akan hadir,” katanya dipetik laporan NST.

Arumugam bagaimanapun difahamkan akan kekal bertanding di Sabai, kerusi Dewan Undangan Negeri (DUN) tradisinya.

Sementara itu, sumber berkata ketua bahagian MIC dan penyokong mereka diberitahu untuk tidak menghadiri majlis itu sehingga jawatankuasa kerja pusat parti mengakhiri mesyuaratnya hari ini.

Malah, calon MIC bagi DUN Sabai tidak akan hadir, kata sumber itu.

Malam tadi, calon parlimen MIC tidak menghadiri pengumuman calon BN di Pusat Dagangan Dunia Kuala Lumpur.

Presiden parti Tan Sri S.A. Vigneswaran dilaporkan berkata MIC akan mengadakan mesyuarat tergempar pada 10 pagi hari ini.

MIC Pahang hanya akan bertanding di kerusi DUN Sabai pada Pilihan Raya Umum Ke-15 (PRU-15).


PM menghadap Sultan Johor, bincang isu syarat MM2H

Datuk Seri Ismail Sabri Yaakob dipanggil menghadap Sultan Johor, Sultan Ibrahim Iskandar di Istana Pasir Pelangi hari ini bagi membincangkan berhubung isu syarat ketat Program Malaysia Rumah Keduaku (MM2H) yang ditetapkan baru-baru ini.

Sultan Ibrahim bertitah kepada Perdana Menteri (PM) semasa menerima menghadap tersebut agar kerajaan perlu menyegerakan semakan semula syarat ketat itu, ia memandangkan Johor antara destinasi utama pelaburan asing, selain negeri itu juga antara penyumbang utama kepada pertumbuhan ekonomi Malaysia.

“Johor bukan sahaja berjiran dengan Singapura, malah program MM2H adalah antara penyumbang kepada ekonomi negeri.

“Kaji semula syarat ketat yang ditetapkan sebelum ini dan kekalkan juga syarat lama dengan membuat berapa penambahbaikan supaya ia dapat memberikan imbangan positif khususnya pertumbuhan ekonomi,” titah baginda dalam hantaran di akaun rasmi Facebooknya.

Sebelum ini, Sultan Ibrahim dilaporkan menzahirkan dukacita terhadap Kementerian Dalam Negeri kerana enggan menyemak semula syarat ketat program MM2H yang ditetapkan baru-baru ini.

Pada 1 September lalu, Menteri Dalam Negeri, Datuk Seri Hamzah Zainuddin dilaporkan berkata, kira-kira 8,000 daripada 57,478 peserta prinsipal dan tanggungan program MM2H didapati tidak bermastautin di negara ini.

Hamzah dilaporkan sudah mengarahkan pegawainya untuk menghubungi individu terbabit bagi mengetahui hasrat mereka untuk terus berada dalam program MM2H dalam negara ini.

Sebelum itu, Hamzah berkata, kerajaan sudah melakukan penambahbaikan kepada syarat permohonan program MM2H, namun peserta sedia ada diminta tidak gusar dengan usaha yang dijalankan kerajaan itu.

Katanya, dasar kerajaan ketika ini menetapkan bilangan peserta MM2H pada satu peratus daripada jumlah populasi negara.

Dalam sesi menghadap PM pagi tadi, Sultan Johor turut membincangkan pelbagai perkara berkaitan kemajuan Johor dalam pertemuan berkenaan.

Pertemuan bersama Sultan Ibrahim turut dihadiri Menteri Besar, Datuk Hasni Mohammad.

Ini adalah kunjungan rasmi pertama Ismail Sabri yang juga Ahli Parlimen Bera selepas mengangkat sumpah sebagai PM Kesembilan pada 21 Ogos lalu.

PM turut diraikan dalam majlis santapan tengah hari bersama Sultan Ibrahim.


Tengku Zafrul abadikan perjuangan barisan hadapan ekonomi lawan Covid

Menteri Kewangan Tengku Datuk Seri Zafrul Tengku Abdul Aziz memberi penghormatan kepada petugas barisan hadapan ekonomi dalam buku sulungnya, “Weathering the Economic Storm: A Journey Through The Unchartered Waters of Covid-19”.

Beliau mendedikasikan buku itu, yang dikeluarkan sempena Hari Kebangsaan dan Hari Malaysia, kepada semua anak lelaki dan perempuan terbaik Malaysia yang berkorban segala-galanya untuk negara ketika memerangi Covid-19.

Tengku Zafrul berkata buku itu adalah kompilasi nota yang dibuatnya ketika wabak melanda, serta idea di sebalik dasar ekonomi responsif kementeriannya.

“Kami telah merekodkan pertumbuhan Keluaran dalam negara kasar tiga suku (tahun) berturut-turut dan saya yakin jika kita terus bekerja keras bersama, masa depan yang lebih cerah menanti kita semua.

“Dari sudut ekonomi yang lebih meluas, kami di Kementerian Kewangan perlu berfikir di luar kotak dan bertindak balas terhadap keperluan rakyat dan pada masa sama, bertanggungjawab dari segi fiskal.

“Kebanyakan dasar ini digubal dalam tempoh dan maklumat yang terhad serta tidak ada buku panduan untuk dirujuk.

“Namun, kami berkata pada diri sendiri, rakyat perlukan kita, jadi kita tidak boleh gagal,” katanya pada majlis pelancaran buku itu oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, malam tadi.

Tengku Zafrul berkata banyak yang telah dikisahkan mengenai pejuang-pejuang barisan hadapan kesihatan awam kita dalam melawan wabak Covid-19, tetapi tidak ramai yang mengiktiraf pejuang barisan hadapan ekonomi.

“Setakat ini, tidak ramai yang mengiktiraf usaha dan penat lelah pejuang-pejuang barisan hadapan ekonomi, bukan sahaja di MOF, tetapi juga di pelbagai kementerian dan agensi-agensi lain seperti Kastam dan Lembaga Hasil Dalam Negeri.

“Mereka inilah yang bertanggungjawab memastikan ‘bahtera ekonomi’ negara terus bertahan walau kuat dipukul ombak dan badai pandemik Covid-19.

“Insya-Allah, semangat kerjasama ini akan diteruskan bagi memastikan pertumbuhan ekonomi seterusnya. Terima kasih, pejuang barisan hadapan ekonomi tanah air!,” katanya.

Turut berangkap pada majlis itu ialah Sultan Selangor Sultan Sharafuddin Idris Shah; Pemangku Raja Pahang Tengku Hassanal Ibrahim Alam Shah; dan Raja Muda Selangor Tengku Amir Shah.


Zahid nafi tawar diri jadi PM selepas bersumpah tak sokong Anwar

Datuk Seri Ahmad Zahid Hamidi menafikan dakwaan kononnya beliau menawarkan diri untuk menjadi Perdana Menteri (PM) walaupun Setiausaha Agung UMNO, Datuk Seri Ahmad Maslan mendedahkan beliau sudah bersumpah tidak menyokong cikgunya, Datuk Seri Anwar Ibrahim dan DAP.

Presiden UMNO itu membuat penafian ketika kredibilitinya menjadi pertikaian, ia selepas dua kali penafian sebelum ini berhubung surat sokongan dan klip audio menyokong Ketua Pembangkang Anwar yang bocor kepada umum.

Semasa bocor surat sokongan yang dihantar ke Istana Negara dan klip audio mesra melibatkan Zahid dengan Anwar bocor, beliau juga membuat penafian tetapi kemudiaan disahkan ketulenannya oleh pemimpin UMNO yang lain.

“Ia tidak pernah berbangkit (tawar diri sendiri). Mengarut. Tiada keputusan dibuat,” katanya dipetik dalam portal mesra PKR.

Penafian tersebut dibuat selepas timbul pendedahan berhubung tindakan Zahid menawarkan dirinya sebagai calon PM sebaik Tan Sri Muhyiddin Yassin disingkirkan pada September nanti.

Semalam, Agenda Daily mendedahkan punca nama Anwar tidak dinamakan dalam surat akuan diutus UMNO kepada Yang di-Pertuan Agong kerana Zahid sudah menawarkan diri untuk menjadi PM baharu.

Sumber dalaman UMNO mendedahkan Zahid membuat tawaran tersebut semasa pertemuan rahsia dengan kem MP menyokongnya, ia juga selari dengan pengakuan Ahmad Maslan yang Zahid sudah bersumpah tidak akan bekerjasama dengan Anwar dan DAP.

Malah, susulan tawaran sebagai PM itu juga berjaya menyakinkan dua menteri untuk meletak jawatan, Datuk Seri Shamsul Anuar Nasarah dan Datuk Seri Noraini Ahmad baru-baru ini yang pada awalnya keberatan untuk mengikut keputusan parti.

Zahid sengaja dilihat senada dengan blok parti pembangkang khususnya dengan Anwar untuk menimbulkan retorik kerajaan gagal dan menderhaka, sebaliknya niat utamanya adalah bagi mendesak Muhyiddin meletak jawatan dan dirinya ditabalkan sebagai PM baharu.

Gerakan menjatuhkan kerajaan PN dilihat semakin giat dijalankan mutakhir ini kerana Zahid bakal berhadapan perbicaraan di mahkamah pada 24 Ogos nanti.

Pada masa ini UMNO hanya mempunyai 38 kerusi Parlimen. Beliau memerlukan sokongan daripada parti-parti lain dalam PN untuk menubuhkan kerajaan baharu yang akan dipayungi UMNO.

Menurut sumber dalaman UMNO, kem Zahid sedang giat memujuk MP Perikatan Nasional (PN) untuk menyokong beliau sebagai PM menjelang Parlimen dibuka pada September ini.

Walau bagaimanapun, perancangan Zahid untuk mendapatkan sokongan majoriti dengan sokongan daripada MP PN dilihat sukar dicapai.

Muhyiddin difahamkan dikatakan bertegas dengan pendirian Bersatu untuk tidak bersekongkol dengan ‘kluster mahkamah’.


UK enggan laksana sekatan semula walaupun kes meningkat

Setiausaha Kesihatan United Kingdom (UK), Sajid Javid menegaskan sekatan semula tidak akan dilaksanakan walaupun didesak oleh pakar perubatan bagi membendung penularan Covid-19 ekoran kes jangkitan harian di negara itu yang semakin meningkat.

Sebaliknya, Javid menggesa rakyatnya supaya terus mematuhi prosedur operasi standard (SOP) dan kekal berjaga-jaga.

Javid turut memberi peringatan, sekatan hanya akan dilaksanakan semula apabila rakyat enggan divaksin.

Peringatan tersebut dibuat untuk mengingatkan orang ramai bahawa kemungkinan akan terjadi lonjakan kes jangkitan Covid-19 menjelang musim sejuk ini.

Kerajaan UK turut memberi amaran kemungkinan kes harian Covid-19 di negara itu dapat mencecah angka 100,000 kes menjelang musim sejuk ini.

Javid turut memaklumkan, kedatangan musim sejuk kali ini akan menimbulkan ‘ancaman besar’ untuk pemulihan pandemik di negara itu.

Beliau berkata, jangkitan harian akan mencapai 100,000 kes sehari, namun belum tiba masanya untuk melaksanakan kembali sekatan dalam masa terdekat.

“Kita tidak boleh bersikap ambil mudah kerana Covid-19 masih kekal menjadi ancaman. Sejak bermulanya program vaksinasi pada musim sejuk lalu, kita seperti dalam perlawanan, perlawanan antara vaksin dan virus itu.

“Dan walaupun sekarang kita sudah hampir menang, jaraknya semakin hampir. Kita sudah berjaya hingga ke tahap ini, terima kasih atas usaha banyak pihak.

“Tetapi dengan keadaan musim sejuk yang semakin dekat ini, kita tidak boleh menggagalkan usaha kita kali ini,” jelas Javid di London semalam.

Kenyataan ini dilakukan disaat negara ketika ini sedang mendesak jutaan rakyatnya untuk mendapatkan suntikan dos penggalak.

Sehingga kini, lebih 80 peratus dari populasi berumur 12 tahun dan ke atas sudah menerima dua dos lengkap vaksin Covid-19, manakala jutaan rakyatnya sudah ditawarkan suntikan dos penggalak.

Walaubagaimanapun, pihak berkuasa mendakwa program vaksinasi suntikan dos penggalak berjalan agak perlahan.

Kelmarin, United Kingdom melaporkan 43,324 kes baharu dengan 223 kematian akibat jangkitan Covid-19.


7,809,058 terima dos penggalak

Seramai 107,848 individu, terutama yang berusia 60 tahun dan ke atas serta petugas barisan hadapan, menerima suntikan dos penggalak masing-masing semalam, lapor Kementerian Kesihatan (KKM).

Menerusi laman sesawang Covidnow yang dikemas kini pagi tadi, sejak 13 Oktober 2021 hingga semalam seramai 7,809,058 atau 33.4 peratus individu telah menerima suntikan dos penggalak.

Sementara itu, KKM juga melaporkan 25.64 juta atau 78.5 peratus daripada populasi Malaysia telah lengkap divaksinasi, manakala lebih 26.02 juta atau 79.6 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Jumlah itu turut melibatkan 97.7 peratus atau 22,881,770 individu dewasa yang melengkapkan suntikan vaksin Covid-19 masing-masing.

Statistik Covidnow juga menunjukkan 98.9 peratus atau 23,166,772 individu dewasa lagi menerima sekurang-kurangnya satu dos.

Bagi Program Imunisasi Covid-19 Kebangsaan (PICK) Remaja yang dilancarkan 8 September tahun lalu pula, sehingga semalam lebih 5.62 juta remaja berusia 12 hingga 17 tahun telah menerima suntikan vaksin masing-masing.

Daripada jumlah itu, 87.9 peratus atau 2,765,938 remaja telah lengkap divaksinasi, manakala 90.8 peratus atau 2,856,298 remaja lagi menerima sekurang-kurangnya satu dos.


Terpulang kepada PM untuk rombak Kabinet: Muhyiddin

Perdana Menteri (PM) Datuk Seri Ismail Sabri Yaakob mempunyai kata putus untuk membuat sebarang rombakan terhadap barisan Kabinetnya, kata Presiden Bersatu Tan Sri Muhyiddin Yassin.

Muhyiddin berkata terpulang kepada Ismail Sabri untuk menguruskan isu rombakan Kabinet selepas timbul spekulasi terdapat kemungkinan tiga menteri, termasuk dua daripada Bersatu bakal digugurkan.

“Rombak, tak rombak, kekal, ubah, itu adalah hak Perdana Menteri sendiri.

“Perkara biasa dalam politik ini adalah orang buat ramalan, jadi terserah kepada Allah dan juga Perdana Menteri untuk menguruskannya,” kata mantan PM.

Muhyiddin terdahulu melawat pusat pemindahan sementara (PPS) Balairaya Kampung Jawa, Lenga di sini hari ini, berkata adalah hak PM untuk melakukan perubahan pada barisan Kabinet atau sebaliknya.

Muhyiddin yang juga Pengerusi Perikatan Nasional (PN) merangkap Ahli Parlimen Pagoh mengulas kenyataan Ismail Sabri semalam bahawa beliau tidak merancang melakukan rombakan Kabinet setakat ini.

Perdana Menteri menegaskan, tumpuan beliau kini terarah kepada usaha menangani banjir dan pascabencana itu serta langkah membendung penularan Covid-19 di negara ini.

Sejak beberapa hari lalu, tular spekulasi tiga menteri didakwa bakal digugurkan daripada Kabinet, iaitu Menteri Pembangunan Wanita, Keluarga dan Masyarakat, Datuk Seri Rina Mohd Harun; Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad serta Menteri Perpaduan Negara, Datuk Halimah Mohamed Sadique.

Rina dan Dr Abdul Latiff daripada Bersatu, manakala Halimah pula daripada UMNO.

Selain rombakan Kabinet, isu pengisian jawatan Timbalan Perdana Menteri juga menjadi antara laporan spekulasi oleh media tertentu.


Amaran cuaca tahap jingga di Kelantan, Terengganu esok

Jabatan Meteorologi (METMalaysia) mengeluarkan amaran cuaca buruk tahap jingga di sembilan daerah di Kelantan dan Terengganu, esok.

Amaran itu membabitkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai di Kelantan.

Amaran sama turut dikeluarkan bagi Besut, Setiu, Kuala Nerus dan Kuala Terengganu.

“Amaran Cuaca Waspada (peringkat kuning) pula membabitkan Gua Musang di Kelantan dan empat kawasan di Terengganu iaitu Hulu Terengganu, Marang, Dungun dan Kemaman.

“Amaran sama yang dijangka berterusan sehingga esok itu turut melanda daerah Kuantan, Pekan dan Rompin di Pahang serta Mersing di Johor,” katanya dalam kenyataan, hari ini.

Hari ini, Pasir Putih di Kelantan dan Setiu Terengganu dilanda banjir susulan hujan berterusan sejak semalam.

MetMalaysia juga meramal hujan berterusan dengan Amaran Cuaca Waspada (peringkat kuning) di lapan daerah di Sarawak.

Katanya, ia membabitkan daerah Kuching, Serian, Samarahan, Sri Aman, Betong, Sarikei, Sibu dan Mukah.

“Hujan berterusan dijangka berlaku di lapan daerah itu bermula 5 hingga 7 Disember ini,” katanya.


PN lawan di 27 kerusi kritikal meski bakal berlaku pertembungan

Perikatan Nasional (PN) akan meletakkan calon daripada komponen parti itu di kesemua 27 kerusi Parlimen yang dianggap kritikal dalam menghadapi Pilihan Raya Umum ke-15 (PRU-15) bagi menentang calon Barisan Nasional (BN) dan Pakatan Harapan (PH).

Naib Presiden PAS, Datuk Seri Dr Ahmad Samsuri Mokhtar berkata ada pimpinan UMNO yang mendabik dada yakin mereka boleh menang di kerusi kritikal itu meskipun berlaku pertembungan.

“Pertembungan tidak dapat dielakkan sebab ada dalam kalangan pemimpin UMNO kata, kalau bertembung pun dia boleh menang, dia rasa ‘cocky’ (yakin), jadi kita lawan,” katanya ketika ditemui selepas merasmikan Majlis Turun Padang dan Jamuan Rakyat serta penyampaian Suratan Hak Milik Tanah Rancangan Tanah Berkelompok (RTB) Dewan Undangan Negeri (DUN) Rhu Rendang, Marang di Dewan Majlis Daerah Marang, hari ini (20 Oktober 2022), lapor Berita Harian.

Kawasan itu ialah Kangar, Jerlun, Kubang Pasu, Pokok Sena, Kuala Kedah, Merbok, Sungai Petani, Kulim Bandar Baharu, Parit Buntar, Tambun, Lumut, Raub, Indera Mahkota, Kuantan, Temerloh, Sungai Besar, Kuala Selangor, Hulu Selangor, Kapar, Kuala Langat, Titiwangsa, Kuala Pilah, Tampin, Sri Gading, Tanjung Piai, Tangga Batu dan Putatan.

Beliau yang juga Menteri Besar Terengganu berkata tiada sebarang perbincangan untuk  memberi laluan kepada UMNO-BN bagi mengelakkan mana-mana kerusi dikuasai PH.

“PAS akan ambil kerusi itu macam biasa, tapi sama ada PAS atau Bersatu bergantung kepada keputusan akhir perundingan antara PAS dengan Bersatu dan juga rakan dalam PN.

“Ada yang Bersatu ambil, ada yang PAS ambil dan ada Gerakan ambil. Jadi, kita lihat hasil rundingan nanti,” katanya.

Ahmad Samsuri berkata, pengagihan kerusi dalam gabungan PN sudah mencapai 90 peratus dan pihaknya akan melakukan satu lagi siri perundingan esok.

Berdasarkan keputusan PRU-14, ke semua 27 kerusi kritikal itu dimenangi PH namun jika digabungkan jumlah undi diperoleh BN dan PAS pada 2018, jumlahnya lebih tinggi berbanding yang dimenangi PH.

Semua kerusi berkenaan dahulu milik UMNO-BN dan PAS, kini milik PH susulan pertembungan tiga penjuru pada PRU-14.

27 kerusi kritikal itu membabitkan 20 kerusi Parlimen majoriti Melayu yang dimenangi PH pada PRU-14 dan tujuh lagi yang menyaksikan PH kalah tipis.

Sebelum ini, Timbalan Presiden PKR, Rafizi Ramli dilaporkan berkata PH mampu memenangi 27 kerusi Parlimen yang dianggap kritikal itu jika menguasai 30 peratus sokongan pengundi Melayu di kawasan berkenaan.

Katanya, kemenangan itu boleh dicapai sekiranya PKR dan PH boleh merayu pengundi Melayu yang mencukupi, walaupun berada dalam pertarungan satu lawan satu, sama ada bertembung dengan UMNO atau PAS.


Wajarkah UEC diiktiraf?

Ada pihak yang mempertikaikan keputusan Perikatan Nasional (PN) untuk tidak menyertai kerajaan pimpinan Pakatan Harapan (PH).

Jawapannya mudah. Ini kerana PN dan PH mempunyai dasar yang berbeza. Di dalam manifesto PN tidak ada janji untuk mengiktiraf UEC. Tetapi di dalam manifesto PH ada janji tersebut.

Jadi, bagaimana keadaannya jika dua parti yang berada di dalam kerajaan yang sama mempunyai dua dasar yang berbeza? Dasar mana yang hendak dipakai? Dasar parti A atau dasar parti B?

Stabilkah kerajaan itu apabila penyokong parti A desak supaya janji ditunaikan, dan penyokong parti B desak jangan ditunaikan kerana ia bertentangan dengan dasar parti?

Saya ingin mengimbau sedikit mengenai isu UEC berdasarkan pengalaman saya ketika berkhidmat dengan Tan Sri Muhyiddin Yassin sebagai Pegawai Khas Kepada Timbalan Perdana Menteri yang ditugaskan untuk melihat isu-isu berkaitan pendidikan.

Dasar kerajaan pada ketika itu adalah untuk tidak mengiktiraf UEC kerana ia dilihat bercanggah dengan Dasar Pendidikan Kebangsaan.

Pengajaran, kurikulum dan peperiksaan UEC yang ditadbir oleh Persekutuan Persatuan Lembaga Pengurus Sekolah Cina Malaysia atau Dong Zong adalah di luar kawalan dan pemantauan kerajaan. Mereka menentukan sendiri kurikulum, silibus dan buku teks yang diguna pakai.

UEC tidak tertakluk kepada kehendak Dasar Pendidikan Kebangsaan dari segi pengajaran dan pembelajaran Bahasa Kebangsaan, Sejarah, budaya dan pembentukan identiti kebangsaan dalam pembinaan negara bangsa.

Ini berbeza dengan peperiksaan-peperiksaan awam yang lain seperti Sijil Pelajaran Malaysia (SPM), Sijil Tinggi Peperiksaan Malaysia (STPM) dan Sijil Tinggi Agama Malaysia (STAM) yang dikelola oleh Lembaga Peperiksaan Malaysia atau Majlis Peperiksaan Malaysia yang patuh kepada Dasar Pendidikan Kebangsaan.

Dalam satu pertemuan antara Dong Zong dan Tan Sri Muhyiddin ketika itu, isu pengiktirafan UEC dibangkitkan oleh Dong Zong. Jawapan Tan Sri Muhyiddin adalah mudah. Jika Dong Zong boleh menilai semula kurikulum, silibus dan buku teks yang diguna pakai agar selari dengan Dasar Pendidikan Kebangsaan, maka permintaan tersebut boleh dipertimbangkan.

Oleh kerana saya diminta melihat isu ini, saya telah meminta pegawai Kementerian Pendidikan untuk mengkaji kandungan buku teks yang diguna pakai di sekolah-sekolah persendirian Cina yang melaksanakan peperiksaan UEC. Saya agak terkejut melihat kandungan buku sejarahnya.

Dalam bab budaya orang Melayu, dipaparkan gambar orang-orang Melayu mengelilingi ka’abah ketika mengerjakan fardu haji di Mekah dengan memakai baju Melayu bersampin dan wanitanya berbaju kurung.

Lantas saya beristighfar. Inikah budaya masyarakat Melayu yang diajar kepada anak-anak di sekolah-sekolah persendirian Cina?

Sah mereka tidak memahami latar agama dan budaya masyarakat Melayu dengan mendalam. Bagaimana kita ingin memupuk semangat perpaduan dan inklusiviti dalam sebuah masyarakat majmuk sekiranya apa yang diajar kepada anak-anak mengenai agama dan budaya kaum lain pun salah?

Saya membelek beberapa helai muka surat buku tersebut dan membuat kesimpulan jika pun sijil UEC hendak diiktiraf oleh kerajaan, keseluruhan kurikulum, silibus dan buku teks UEC mesti dinilai semula.

Malangnya, Dong Zong tidak mahu membuat apa-apa perubahan. Kerana itu UEC tidak diiktiraf untuk kemasukan ke universiti awam dan perkhidmatan awam.

Pada ketika itu, pengiktirafan UEC hanya terhad kepada kemasukan ke Institut Pendidikan Guru Malaysia (IPGM) khusus untuk kursus Bahasa Mandrin. Itupun disyaratkan calon mesti mempunyai kelulusan Sijil Pelajaran Malaysia (SPM).

Ketika saya berada di dalam kerajaan PH, isu UEC berbangkit lagi. Saya masih ingat seorang Menteri DAP mempersoalkan kenapa sijil UEC tidak diiktiraf oleh kerajaan? Saya menceritakan kepadanya pengalaman saya di atas.

Dia kata tidak adil UEC tidak diiktiraf oleh kerajaan Malaysia sedangkan sijil UEC diiktiraf oleh universiti-universiti di luar negara.

Saya beritahu dia samalah dengan sijil Sekolah Agama Rakyat atau Sekolah Agama Negeri seperti Sijil Tinggi Ugama (STU). Sijil ini diterima untuk kemasukan ke universiti-universiti di Timur Tengah tetapi tidak diterima untuk kemasukan ke universiti-universiti awam di Malaysia.

Sehinggalah Sijil Tinggi Agama Malaysia (STAM) yang dikelolakan oleh Lembaga Peperiksaan Malaysia diperkenalkan, barulah boleh digunakan untuk kemasukan ke IPTA tempatan.

Saya cadangkan model yang sama untuk UEC. Dia diam. Saya tahu dia tidak setuju.

Saya tidak pasti apa dasar Barisan Nasional (BN) sekarang mengenai pengiktirafan UEC. Saya lihat dalam manifesto BN tidak ada janji untuk mengiktiraf UEC.

Adakah BN akan bersetuju dengan desakan supaya UEC diiktiraf memandangkan parti itu adalah minoriti dalam kerajaan pimpinan PH, iaitu hanya mempunyai 30 daripada 148 kerusi? Mampukah BN menyekat desakan ini kerana kalau BN tarik handbrake sekalipun, kerajaan pimpinan PH tidak jatuh kerana masih mempunyai 118 kerusi.

Ini dasar mengenai UEC. Apa jadi dengan dasar-dasar lain yang saya tahu menjadi agenda tetap DAP ketika saya berada di dalam PH?

Terdapat tekanan terhadap dasar-dasar lain yang menjadi “the last straw that broke the camel’s back” sehinggakan BERSATU memutuskan untuk meninggalkan PH pada ketika itu.

Itu kita cerita lain kali lah.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Laungan ‘HIDUP RAKYAT’ bergema di pekarangan SPRM Putrajaya

Ratusan penyokong Bersatu dan Perikatan Nasional (PN) yang berkumpul di hadapan Ibu Pejabat Suruhanjaya Pencegahan Rasuah Malaysia (SPRM) pagi ini (Khamis, 9 Mac 2023) mula melaungkan ‘Hidup Rakyat’ sebagai tanda sokongan kepada Tan Sri Muhyiddin Yassin.

Pengerusi PN yang juga Presiden Bersatu itu dikatakan akan ditahan oleh SPRM pagi ini dalam apa yang dikatakan penahanan dan pendakwaan terpilih bermotifkan politik dan balas dendam oleh kerajaan Pakatan Harapan-Barisan Nasional (PH-BN).

‘Hidup Rakyat’ terus bergema sebagai slogan rakyat menentang kezaliman yang dilakukan kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

Selain pimpinan Bersatu termasuk Datuk Seri Azmin Ali dan Ahli Parlimen Arau, Ahli Parlimen Arau, Datuk Seri Shahidan Kassim, Ketua Penerangan Bersatu, Datuk Razali Idris dan ratusan penyokong, pemimpin PAS turut hadir memberi sokongan kepada Muhyiddin.

Timbalan Presiden PAS, Datuk Seri Tuan Ibrahim Tuan Man, Datuk Idris Ahmad dan Ahli Parlimen Bachok, Mohd Syahir Che Sulaiman antara yang dilihat hadir.

Sementara itu, pemimpin PN lain yang dilihat adalah Setiausaha Agung PN, Datuk Seri Hamzah Zainudin; Presiden Gerakan, Datuk Dominic Lau; Ahli Parlimen Putrajaya, Datuk Dr Radzi Jidin; Ketua Srikandi Bersatu, Datuk Seri Rina Harun; Ketua Armada Bersatu, Wan Ahmad Fayhsal Wan Ahmad Kamal dan bekas Ketua Penerangan Bersatu, Datuk Wan Saiful Wan Jan.

Razali menjangkakan Muhyiddin yang juga Ahli Parlimen Pagoh dan bekas Perdana Menteri itu akan didakwa di mahkamah esok.

“Muhyiddin sudah diminta hadir ke ibu pejabat SPRM dan kita jangka beliau akan ditahan hari ini dan didakwa di mahkamah, esok.

“Tindakan ini dilakukan sehari sebelum Perhimpunan Agung Tahunan Bersatu dan ia dianggap tidak berperikemanusiaan,” katanya.

Terdahulu, Ahli Majlis Pimpinan Tertinggi Bersatu, Datuk Seri Saifuddin Abdullah berkata tindakan yang dikenakan terhadap Muhyiddin adalah satu perbuatan kotor yang dilakukan kerajaan PH-BN.

Bercakap kepada media di luar Ibu Pejabat SPRM beliau yang juga Ahli Parlimen Indera Mahkota juga berpendapat tindakan itu bermotifkan politik dan balas dendam.


Indonesia tutup bar tawar arak percuma kepada ‘Mohammad’

Pihak berkuasa Indonesia membatalkan permit operasi sebuah bar dan rangkaian restoran di Jakarta selepas polis mendakwa enam pekerja atas tuduhan menghina agama berhubung promosi menawarkan minuman percuma kepada individu bernama ‘Mohammad’ atau ‘Maria’.

Pengkritik berkata undang-undang menghina agama Indonesia yang ketat digunakan bagi menghakis reputasi lama untuk toleransi dan kepelbagaian di negara majoriti Muslim terbesar di dunia.

Promosi minuman di rangkaian “Holywings” mendorong siasatan polis selepas aduan kumpulan agama.

Keenam-enam mereka didakwa mengikut undang-undang penghinaan agama, yang boleh dihukum penjara sehingga lima tahun, dan peruntukan undang-undang, yang membawa hukuman penjara maksimum 10 tahun.

Dalam catatan media sosial yang kemudiannya dipadamkan, rangkaian bar itu menawarkan sebotol gin percuma untuk lelaki bernama Mohammad dan wanita bernama Maria setiap Khamis.

Pada Selasa (28 Jun), 12 cawangan bar dan restoran itu di ibu negara ditutup selepas pihak berkuasa menyatakan mereka tidak mempunyai lesen untuk menghidangkan alkohol, kata kerajaan tempatan Jakarta dalam satu kenyataan di laman webnya.

Holywings Indonesia memohon maaf di atas promosi itu, yang dikatakan dibuat tanpa pengetahuan pihak pengurusan.

Polis berkata pekerja itu mereka promosi berkenaan dalam usaha untuk memenuhi sasaran jualan.

Andreas Harsono, penyelidik Hak Asasi Manusia Indonesia berkata undang-undang fitnah dan peraturan yang mengawal aktiviti dalam talian menjadi “semakin berbahaya”.

“Enam individu ini baru sahaja membuat promosi arak, mungkin mengarut di negara yang semakin Islamik ini, tetapi tiada jenayah langsung mengikut piawaian antarabangsa,” katanya.

Undang-undang penghinaan terhadap agama itu kebanyakannya digunakan terhadap mereka yang dianggap menghina Islam, termasuk bekas gabenor Kristian Jakarta Basuki “Ahok” Purnama, yang dijatuhi hukuman penjara dua tahun pada 2017 atas tuduhan menghina agama secara meluas yang dilihat bermotifkan politik.

Indonesia telah memenjarakan lebih 150 orang, kebanyakannya daripada agama minoriti, sejak undang-undang penghinaan agama diluluskan pada 1965. – Reuters


Selepas dikritik FGV upah perunding semak gaji pengerusi, BOD

FGV Holdings Berhad (FGV) anak syarikat Felda melantik perunding untuk menyemak pakej imbuhan yang dibayar kepada pengerusi dan pengarah bukan eksekutifnya, setelah menerima kritikan hebat terhadap keputusan mesyuarat agung tahunannya (AGM) minggu lalu yang meluluskan kenaikan gaji dan elaun yang besar.

Dalam satu kenyataan semalam Lembaga Pengarah (BOD) FGV berkata pengerusinya, Datuk Dzulkifli Abd Wahab juga bersetuju untuk mengetepikan yuran tahunan RM40,000 sebagai Pengerusi Jawatankuasa Kelestarian Lembaga, sehingga AGM akan datang pada 2023, serta elaun mesyuarat RM2,000 bagi setiap mesyuarat.

“Pada 2021, Dzulkifli tidak menggunakan haknya untuk faedah berkaitan elaun keraian, keahlian kelab dan pengawal peribadi,” kata kenyataan itu.

FGV berkata pada 2019, yuran pengerusi bukan eksekutif dikurangkan daripada RM600,000 kepada RM300,000 berserta beberapa pemansuhan dan pengurangan faedah tertentu.

Pada 2022, lembaga pengarah melantik perunding bebas untuk menjalankan semakan dan penanda aras ke atas imbuhan pengarah bukan eksekutif.

“Lembaga pengarah FGV telah dinasihatkan oleh perunding bebas bahawa elaun kereta yang diberikan kepada pengerusi bukan eksekutif akan digantikan dengan kereta syarikat kerana ia tidak mencerminkan norma pasaran dan sektor memandangkan syarikat itu secara amnya tidak mengewangkan penyediaan manfaat kereta syarikat dalam bentuk elaun.

“Berdasarkan nasihat tersebut, lembaga FGV mencadangkan untuk menyediakan kereta syarikat kepada pengerusi bukan eksekutif dan mengekalkan jumlah tunai yang diberikan kepadanya sebelum ini dengan menukar elaun kereta sebanyak RM180,000 kepada yuran lembaga pengarah.

“Oleh itu, FGV menjelaskan bahawa tiada peningkatan dalam jumlah tunai yang diterima oleh pengerusi bukan eksekutif,” katanya.

Sementara itu, menurut kertas agenda AGM yang dipetik oleh Malay Mail, menunjukkan cadangan perubahan imbuhan tidak menyatakan bahawa kenaikan RM180,000 dalam yuran lembaga untuk Dzulkifli akan ditukar daripada elaun kereta yang diperuntukkan.

Di bawah butiran “faedah baharu yang dicadangkan”, adalah dicadangkan supaya Dzulkifli diberi “sebuah kereta syarikat sekurang-kurangnya 2000cc dengan perbelanjaan utiliti kereta RM180,000 setahun”, tanpa menyatakan bahawa jumlah itu akan ditukar sebagai yuran BOD.

Sebelum ini, pemegang saham telah meluluskan 13 resolusi pada AGM FGV, antara lain, menaikkan yuran tahunan Dzulkifli sebagai pengerusi bukan eksekutif kepada RM480,000 daripada RM300,000 sebelumnya.

Dzulkifli akan menerima yuran bulanan RM40,000 sebagai pengerusi bukan eksekutif lembaga pengarah, naik RM15,000 sebagai sebahagian daripada struktur yuran baharu yang berkuat kuasa pada 24 Jun.

Pada masa sama, tujuh pengarah bukan eksekutif FGV lain akan menerima yuran bulanan sebanyak RM12,500 sehingga AGM berikutnya, kenaikan RM2,500.

Harga saham FGV telah menjunam hampir 13 peratus sejak awal Jun, turun 60 sen sesaham daripada RM1.73 pada 1 Jun kepada RM1.53 setakat semalam.

FGV disenaraikan di Bursa Saham Kuala Lumpur pada 2012 menjadi kegemaran pelabur pada harga tawaran RM4.55 sesaham dalam apa yang dianggap sebagai tawaran awam permulaan kedua terbesar di dunia selepas Facebook.

Harga saham telah menjunam sejak penyenaraian. Pada 23 Jun 2021, harga saham FGV didagangkan pada hanya RM1.30.

Felda dan KPF kini menguasai 81 peratus saham FGV, dengan kerajaan Pahang dan Sabah memiliki baki masing-masing lima dan empat peratus.

Prestasi buruk syarikat itu dilihat sebagai salah satu punca yang mendorong Barisan Nasional hilang kuasa pemerintahan negara pada pilihan raya umum 2018.


Katil ICU pesakit Covid-19 di Putrajaya capai tahap 100 peratus

Penggunaan katil hospital di Putrajaya bagi pesakit kritikal atau Unit Rawatan Rapi (ICU) melibatkan pesakit kes Covid-19 kini sudah mencapai tahap 100 peratus.

Perkara itu diberitahu Ketua Pengarah Kesihatan, Tan Sri Dr Noor Hisham Abdullah yang turut mendedahkan empat negeri lain juga menunjukkan peratus pengisian katil ICU melebihi 50 peratus iaitu Kuala Lumpur (67 peratus), Johor (59 peratus), Selangor (57 peratus) dan Kelantan (52 peratus).

Jelasnya lagi, bagi penggunaan katil bukan ICU sehingga semalam, terdapat lapan negeri mencatatkan penggunaan melebihi 50 peratus iaitu di Selangor sebanyak 80 peratus, Terengganu (75 peratus), Putrajaya (67 peratus), Melaka (62 peratus), Perak (57 peratus), Sarawak (56 peratus), Negeri Sembilan (55 peratus) dan Perlis (52 peratus).

“Tiada negeri mencatatkan penggunaan katil melebihi 50 peratus di Pusat Kuarantin dan Rawatan Covid-19 (PKRC).

“Sementara itu, pesakit Covid-19 yang memerlukan alat bantuan pernafasan (ventilator) menurun kepada 189 pesakit dengan peratusan penggunaan ventilator 21 peratus,” katanya dalam kenyataan media hari ini.

Sementara itu, beliau berkata tiada kluster baharu Covid-19 yang dikesan semalam, sekali gus menjadikan jumlah kluster masih aktif di negara ini kekal sebanyak 273 kluster.

Beliau juga memberitahu kebanyakan kes bagi kategori 3 hingga 5, didapati majoritinya tidak menerima vaksin atau belum lengkap vaksin.

“Sementara itu, daripada 165 kes Covid-19 kategori 3, 4, dan 5 yang baru dilaporkan, didapati 43 kes (26.06 peratus) tidak divaksinasi atau belum lengkap divaksinasi; manakala 71 kes (43.03 peratus) sudah menerima dua dos vaksin Covid-19 tetapi belum menerima dos penggalak.

“Sebanyak 51 kes (30.91 peratus) sudah menerima dos penggalak,” katanya lagi.

Beliau berkata, sebanyak 99 kes atau 60 peratus kategori sama adalah berusia lingkungan 60 tahun dan ke atas; 98 kes (59.39 peratus) mempunyai komorbid dan dua kes (1.21 peratus) membabitkan ibu mengandung.


Boleh dengar janji PMX, tapi kami belum percaya: Persatuan Nelayan

Persatuan Nelayan Pulau Pinang (PEN Mutiara) mendengar janji yang dibuat Datuk Seri Anwar Ibrahim untuk menangani isu Projek Tambakan Laut Selatan Pulau Pinang (PSI) yang dibangkitkan mereka.

Bagaimanapun, PEN Mutiara masih tidak percaya dengan janji Perdana Menteri (PMX) untuk mengendalikan isu PSI yang didakwa akan menjejaskan punca pendapatan mereka selagi tidak dibuktikan dengan menunaikan janjinya itu.

Timbalan Pengerusi PEN Mutiara, Zakaria Ismail, berkata pihaknya kini tidak mahu percaya lagi kepada mana-mana kenyataan berhubung kelulusan Penilaian Kesan Alam Sekitar (EIA) PSI itu.

“Itu hanya cakap PM (Perdana Menteri) sahaja dan kami (nelayan) belum lagi bertemu dengannya. Buat masa ini, kami tidak mahu percaya dengan mana-mana kenyataan, sehinggalah PM keluarkan kenyataan muktamad, barulah kami percaya.

“Untuk percaya, minta maaflah selagi tiada tindakan,” katanya kepada media di sini, hari ini.

Mengulas lanjut Zakaria berkata, pihaknya akan terus membuat rayuan bagi memastikan projek berkenaan dibatalkan.

Beliau berkata, pihaknya akan mengadakan mesyuarat bersama Lembaga Pengarah persatuan nelayan, ketua unit nelayan dan badan bukan kerajaan (NGO) pada Selasa depan bagi membincangkan mengenai isu berkenaan.

“Segala ketetapan akan dibuat dalam mesyuarat itu dan pada masa sama kami akan terus berjuang bagi membatalkan projek berkenaan,” katanya yang juga Ketua Unit Nelayan Sungai Batu.

Semalam, media melaporkan kenyataan Anwar yang mendakwa sudah mengemukakan beberapa kebimbangan mengenai isu itu, terutama (bagi) pihak nelayan dan penduduk setempat yang berbilang kaum dan biarkan proses berkenaan berjalan terlebih dahulu.

Anwar berkata, sekiranya nelayan dan penduduk setempat masih mahu mengemukakan bantahan, beliau sedia mendengarnya dan masa sama, kerajaan negeri juga akan berikan penjelasan.

Sementara itu Pengerusi PEN Mutiara, Ibrahim Che Ros, menegaskan yang pihaknya mahu bertemu Perdana Menteri bagi membincangkan isu berkenaan.

“Apa-apa pun, kita mahu jumpa PM dan tuntut janji yang dilafaz di hadapan nelayan Sungai Batu kerana ia membabitkan nasib lebih 6,000 nelayan,” katanya ketika dihubungi di sini.

EIA bagi projek PSI diluluskan JAS dengan 71 syarat yang perlu dipatuhi menerusi surat kepada kerajaan Pulau Pinang, bertarikh 11 April lalu.

Ketua Menteri, Chow Kon Yeow, berkata beberapa proses perlu dilalui terlebih dahulu, selain menjelaskan kerja tambakan hanya akan dimulakan pada suku ketiga 2023.


Parlimen buat keputusan isu ungkapan lucah Tajuddin esok

Timbalan Yang Dipertua Dewan Rakyat Datuk Mohd Rashid Hasnon berkata Parlimen akan membuat keputusan mengenai dakwaan Ahli Parlimen Pasir Salak, Datuk Seri Tajuddin Abdul Rahman mengeluarkan kata-kata kesat dan lucah, esok.

Beliau berkata pihaknya sedang menjalankan siasatan terhadap isu dibangkitkan beberapa Ahli Parlimen (MP) berhubung isu itu, termasuk memanggil beberapa saksi untuk pengesahan.

Beliau meminta diberi masa kerana baharu sahaja menerima surat daripada Yang Dipertua Dewan Rakyat, Tan Sri Azhar Azizan Harun, memintanya mengendalikan isu berkenaan.

“Merujuk pada cadangan saya pada ketika (insiden) itu iaitu menulis surat kepada Yang Dipertua Dewan Rakyat, surat sudah dihantar dan dan saya juga menerima surat itu kerana Yang Dipertua minta saya kendalikannya.

“Saya baru terima surat itu dan kini dalam proses. Sebahagian saksi telah saya aturkan pertemuan dengan mereka.

“Saya akan buat rumusan keseluruhan (selepas selesai proses siasatan) dan berikan jawapannya dalam minggu ini, selewat-lewatnya esok untuk saya buat keputusan,” katanya di Dewan Rakyat, hari ini.

Terdahulu, P Kasthuriraani (PH-Batu Kawan) menggunakan Peraturan Mesyuarat 36(4) untuk membangkitkan persoalan mengenai Tajuddin yang didakwa ‘mengeluarkan bahasa kurang sopan dan seksis’ dalam sesi sidang Dewan Rakyat, Rabu lalu.

Kasthuriraani menzahirkan kekecewaan dengan tindakan Mohd Rashid ketika itu yang hanya memberi amaran kepada Tajuddin, sedangkan ada sembilan saksi dalam kalangan Ahli Parlimen mendengar Tajuddin mengungkapkan kata kesat dan lucah itu ketika mikrofon ditutup.

“Jika Timbalan Yang Dipertua tidak menggunakan kerusi, jawatan dan kelebihan itu untuk mengambil tindakan tegas terhadap Ahli Parlimen mulut celupar seperti ini, ia akan jadi duluan yang bahaya dan buruk dalam sejarah Dewan yang mulia ini,” katanya.

Pada masa sama, Sim Tze Tzin (PH-Bayan Baru) menyarankan Mohd Rashid memanggil Bentara bertugas yang berada berhampiran Tajuddin ketika kejadian, untuk membuat pengesahan.

Rabu lalu, Tajuddin didakwa mengeluarkan kata kesat dan lucah berkait dengan kemaluan wanita ketika Dewan Rakyat kecoh semasa perbahasan Rang Undang-Undang (RUU) Antigangguan Seksual.

Kekecohan itu berlaku selepas Tajuddin menggelar beberapa Ahli Parlimen wanita DAP bersikap tidak senonoh ketika cuba membidas dakwaan Teo Nie Ching (PH-Kulai) yang menyifatkan Ahli Parlimen veteran UMNO itu kerap membuat kenyataan berbaur seksis kepada Ahli Parlimen wanita.


DAPsy usah berkokok di luar gelanggang bela Guan Eng

Ketua Armada Bersatu Malaysia, Wan Ahmad Fayhsal Wan Ahmad Kamal berkata Pengerusi DAP, Lim Guan Eng sudah semakin terdesak hingga terpaksa dibela oleh Pemuda DAP (DAPsy) dalam isu berkaitan cukai Yayasan Al-Bukhary.

Menurutnya, pada awalnya Datuk Seri Anwar Ibrahim cuba membela Guan Eng, tetapi kenyataan oleh Perdana Menteri yang juga Menteri Kewangan dalam isu berkaitan semakin mengelirukan.

“Lain yang ditanya, lain pula yang dijawab. Akhirnya jawapan pembelaan Anwar semakin menjerat dirinya dan melilit lebih ketat leher Guan Eng.

“Hari ini, satria DAP iaitu Kelvin Yii dari DAP Socialist Youth (DAPsy) pula cuba masuk gelanggang dengan mencabar saya.

“Apakah kerana kuda tua Guan Eng tidak lagi berupaya mempertahankan dirinya maka budak suruhannya disuruh menyalak kuat?,” katanya dalam kenyataan lewat malam tadi (26 Mac 2023).

Wan Ahmad Fayhsal yang juga ahli Parlimen Marang berkata Kevin tidak perlu mencabar beliau kerana perbuatan seperti itu seperti menegakkan benang basah.

Malah katanya, adalah terlalu kebudak-budakan untuk beliau melayan cabaran Pemuda DAPsy itu, sedangkan isu yang dibangkitkan adalah mudah dan jelas, namun Guan Eng gagal menjelaskannya.

Beliau menggariskan beberapa perkara berkaitan hal itu iaitu:

“Oleh yang demikian bukankah benar Anwar tidak menyatakan sepenuhnya hal yang saya sebutkan di atas sehinggakan jawapannya adalah “half truths” iaitu satu pembohongan?

“Maka, bukankah wajar Anwar dirujukkan kepada Jawatankuasa Hak dan Keistimewaan Parlimen kerana beliau telah mengeluarkan kenyataan yang mengelirukan dan bersifaf menghina Dewan Rakyat pada 21 Mac 2023?

“Itulah yang akan dilakukan oleh Armada dan ketika itulah Ahli Parlimen DAPsy boleh berhujah di Dewan Rakyat. Jangan sekadar berkokok di luar gelanggang seperti anjing menyalak bukit!,” katanya.


Peguam Najib pilih tak kemuka hujahan selepas permohonan ditolak

Susulan keputusan untuk menarik diri ditolak Mahkamah Persekutuan, peguam Datuk Seri Najib Razak memilih untuk tidak hujahan dalam rayuan akhir kes penyelewengan dana SRC International Sdn Bhd yang dihadapi bekas Perdana Menteri itu.

Sepatutnya peguam Najib, Hisyam Teh Poh Teik mengemukakan hujahan sebelum ia dibalas oleh pihak pendakwaan tetapi sebaliknya beliau memilih untuk menggunakan hujahan sama dikemukakan di peringkat Mahkamah Rayuan.

Sejurus mahkamah memutuskan untuk tidak menerima permohonan Hisyam menarik diri daripada mewakili Najib, Ketua Hakim Negara Tun Tengku Tuan Maimun Tuan Mat yang memerintahkan prosiding rayuan akhir itu dimulakan.

Tengku Maimun: Kamu mahu mengemukakan hujahan lanjut?

Hisyam: Tidak

Tengku Maimun: Adakah kamu sahkan bahawa kamu tidak ada apa-apa untuk dinyatakan berhubung 94 alasan dalam petisyen rayuan ini?

Hisyam: Saya tiada apa-apa untuk dinyatakan.

Tengku Maimun: Jadi adakah kamu bergantung kepada hujahan daripada Mahkamah Rayuan mengenai penemuan yang dibuat oleh Mahkamah Tinggi?

Hisyam: Hujahan daripada yang terdahulu, Ya.

Tengku Maimun kemudian berkata, oleh kerana rayuan akhir itu membabitkan kepentingan awam, mahkamah dengan itu memanggil pendakwa raya untuk mengemukakan hujahan terlebih dahulu untuk memberikan peguam perayu lebih masa untuk bersedia dengan rayuannya.

Terdahulu, Hisham Teh memohon untuk menarik diri daripada mewakili Najib tetapi ia dihalang oleh Mahkamah Persekutuan dengan mengarahkannya untuk meneruskan tugas sebagai peguam defendan.

Pada 28 Julai 2020, Mahkamah Tinggi mensabitkan dan menjatuhkan hukuman terhadap Najib atas tujuh pertuduhan membabitkan pecah amanah jenayah (CBT), pengubahan wang haram dan salah guna jawatan, kesemuanya melibatkan dana SRC, berjumlah RM42 juta.

Najib dijatuhi hukuman penjara 12 tahun dan denda RM210 juta.

Sabitan dan hukuman itu dikekalkan oleh Mahkamah Rayuan.


Segerakan penubuhan Majlis Pemulihan Negeri bantu rakyat susah

Majlis Pemulihan Negeri perlu segera dibentuk bagi melancarkan usaha memulihkan ekonomi bersepadu melibatkan kerjasama kerajaan Pusat dan negeri, kata Pengerusi Majlis Pemulihan Negara (MPN) Tan Sri Muhyiddin Yassin.

Beliau berkata cadangan penubuhan majlis itu telah diusulkan kepada kerajaan dan dipersetujui oleh Perdana Menteri Datuk Seri Ismail Sabri Yaakob, lapor Bernama.

Muhyiddin berkata majlis pemulihan itu sebaik-baiknya diketuai Menteri Besar atau Pengerusi Jawatankuasa negeri yang bertanggungjawab dalam soal ekonomi di peringkat negeri masing-masing kerana soal pentadbiran dan perniagaan ada kaitan dengan bidang kuasa kerajaan negeri atau pihak berkuasa tempatan (PBT).

“Sewajarnya kerajaan negeri juga harus bertindak mengambil langkah-langah yang diperlukan untuk menyelesaikan pelbagai isu malahan beri bantuan dan sokongan kepada mereka yang terkesan seperti peniaga terutama usahawan kecil bumiputera,” katanya.

Beliau berkata demikian pada Majlis Dialog Pengerusi MPN Bersama Badan Bukan Kerajaan (NGO) Negeri Kelantan di sini hari ini yang turut dihadiri Menteri di Jabatan Perdana Menteri (Ekonomi) Datuk Seri Mustapa Mohamed.

Mengulas lanjut, Muhyiddin berkata aspek sedemikian jika tidak diberi tumpuan segera akan memberikan kesan besar antaranya pertambahan kadar kemiskinan.

Berikutan pandemik Covid-19, semakin ramai golongan T20 sudah berubah menjadi M40 dan begitu juga M40 dan B40 yang berubah status ekonomi mereka.

“Jelas terbukti bilangan yang sudah jatuh miskin sangat ramai. Sebahagian besar kategori itu orang Islam termasuk bumiputera Sabah dan Sarawak,” kata Muhyiddin.


Covid-19: Gelombang pandemik menakutkan di India

Dalam tempoh 24 jam lalu, India menyaksikan gelombang menakutkan apabila mencatat jangkitan Covid-19 paling tinggi dalam masa sehari sejak pandemik itu bermula awal tahun lalu.

Dianggarkan 234,692 penduduk di negara itu telah dijangkiti Covid-19 dalam tempoh 24 jam sehingga tengah hari tadi, sekali gus menyebabkan hospital dan klinik kesihatan berdepan kekurangan katil dan ubat-ubatan.

Jumlah keseluruhan kes Covid-19 di India setakat ini melebihi 14.5 juta orang, tempat kedua selepas Amerika Syarikat (AS) yang mencatat 32 juta kes.

Kementerian kesihatan India berkata angka terbaru hari ini adalah yang kelapan tertinggi dalam sembilan hari terakhir.

Negara itu juga mencatat 1,341 kematian akibat Covid-19 menjadikan jumlah keseluruhan 175,649 kes.

Harapan negara-negara Asia Selatan untuk mengekang pandemik itu semakin sukar apabila India sejak dua minggu lalu merekodkan dua juta kes Covid-19, sementara Pakistan dan Bangladesh pula mengenakan perintah berkurung.

Kadar per kapita India kekal rendah jika dibuat perbandingan pada peringkat global, sekali gus meningkatkan prospek bahawa jumlah jangkitan mungkin ‘meletup’, didorong kemungkinan oleh mutasi berganda virus Covid-19 yang baru.

Negeri Uttar Pradesh dengan populasi 240 juta penduduk mengumumkan semua bandar dan kampung akan diletakkan di bawah perintah berkurung sehari, esok. – Agensi


Lawatan khas Agong, Permaisuri ke UK mulai hari ini

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan khas ke United Kingdom mulai hari ini hingga 27 Sept.

Wisma Putra dalam kenyataan memaklumkan Seri Paduka berdua berkenan mengadakan lawatan ke Battersea Power Station, projek ikonik Malaysia di London yang merupakan usaha sama antara Sime Darby Property, SP Setia Berhad, Kumpulan Wang Simpanan Pekerja (KWSP) dan Permodalan Nasional Berhad (PNB).

Seri Paduka berdua juga berkenan melawat Suruhanjaya Tinggi Malaysia di London pada 24 Sept bagi sesi pertemuan dengan rakyat Malaysia yang terdiri daripada usahawan, ahli akademik, pelajar serta ketua komuniti.

“Pada 25 Sept, Seri Paduka berdua dijadualkan berangkat melawat Tun Abdul Razak Research Centre (TARRC), sebuah syarikat milik penuh Lembaga Getah Malaysia dan satu daripada institusi penyelidikan dan pembangunan (R&D) getah terkemuka dunia,” menurut kenyataan itu.

Seri Paduka turut berkenan menerima kunjungan Ketua Staf Pertahanan United Kingdom Jeneral Nicholas Carter, dengan pertemuan itu akan menyentuh hubungan kerjasama pertahanan Malaysia dan United Kingdom.

Menurut Wisma Putra, secara keseluruhan lawatan khas itu melambangkan kepentingan hubungan erat antara Malaysia dan United Kingdom dimanifestasikan di peringkat pemerintahan tertinggi negara.

Selain itu, lawatan tersebut turut menzahirkan keprihatinan Seri Paduka berdua terhadap kesejahteraan rakyat Malaysia serta prestasi pelaburan dan kepentingan negara di United Kingdom agar sentiasa berada dalam keadaan yang baik terutamanya semasa pandemik yang mencabar ini.


Dr Mahathir masih jalani rawatan pemulihan di IJN

Bekas Perdana Menteri Tun Dr Mahathir Mohamad masih menjalani proses rawatan pemulihan di Institut Jantung Negara (IJN) di sini, menurut Pejabat Tun Dr Mahathir.

Pejabat itu dalam kenyataan hari ini memaklumkan bekas Perdana Menteri itu telah dibenarkan pulang ke rumah pada 2 Februari lalu dan kemudian kembali ke IJN untuk menjalani sesi fisioterapi dan prosedur perubatan lanjut.

“Yang Amat Berbahagia Tun dan Yang Amat Berbahagia Tun Dr Siti Hasmah Mohd Ali turut menyampaikan ucapan terima kasih atas doa, ucapan selamat, kiriman bunga dan kad ucapan dari orang ramai,” menurut kenyataan itu.

Pejabat itu turut memaklumkan Dr Mahathir akan terus menjalani rawatan pemulihan dan ketika ini masih dinasihatkan untuk tidak menerima kunjungan pelawat, lapor Bernama.

Pada 26 Januari lalu, Datin Paduka Marina Mahathir memaklumkan keadaan kesihatan bapanya itu semakin pulih dan telah dipindahkan ke wad biasa.

Pada 22 Januari juga, Marina dalam kenyataan memaklumkan bahawa keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan 8 Januari.

Sebelum ini, Dr Mahathir dimasukkan ke IJN pada 7 Januari bagi menjalani prosedur perubatan elektif sehari selepas itu dan dibenarkan keluar pada 13 Januari 2022.


Saifuddin positif Covid-19

Menteri Komunikasi dan Multimedia Datuk Saifuddin Abdullah disahkan positif Covid-19 menerusi keputusan ujian saringan pada malam tadi (28 April), lapor Bernama.

Menurut kenyataan Pejabat Menteri Komunikasi dan Multimedia hari ini, Saifuddin akan menjalani tempoh kuarantin mengikut saranan dan pemantauan rapi oleh pihak Kementerian Kesihatan.

“Buat masa ini beliau sedang menjalani kuarantin di rumah sementara menunggu kemasukan ke wad di hospital.

“Sepanjang tempoh rawatan dan kuarantin, YB Datuk Saifuddin akan terus memantau dan memastikan segala urusan kementerian berjalan dengan lancar,” demikian menurut kenyataan itu.

Menurut kenyataan itu, Saifuddin mengucapkan terima kasih kepada semua pihak yang telah mendoakan kesembuhan beliau selain turut memohon maaf  atas kesulitan yang timbul akibat daripada situasi tersebut.


Di Johor, akar umbi PN cuba lupakan luka di Melaka mahu bangkit semula

Kekalahan pada Pilihan Raya Negeri (PRN) Melaka mahu dilupakan akar umbi Perikatan Nasional (PN) dan mahu mengubati luka dengan mencapai satu keputusan yang lebih baik di Johor.

Sokongan dan semangat ditunjukkan penyokong PN di Johor berbeza semasa PRN Melaka, kali ini ceramah dan program melibatkan jentera parti digerakkan lebih awal dan kelonggaran prosedur operasi standard (SOP) digunakan sebaiknya.

Penyokong PN berbaju biru yang terdiri daripada majoritinya orang Melayu dan terdapat sekumpulan kecil penyokong berbangsa Cina berkumpul di padang awam, Taman Pasak Indah di Kota Tinggi semasa majlis pelancaran PN Johor malam tadi tekun mendengar amanat pemimpin utama gabungan tersebut.

Penyokong PAS dan Bersatu yang pengundi terasnya berbangsa Melayu dan Islam adalah majoriti yang memenuhi padang tersebut, kebanyakkannya datang dari pelosok negeri tersebut.

Lokasi pelancaran PN Johor kali ini dipilih di kawasan yang majoritinya penduduk sekitar terdiri daripada peneroka Felda yang dikelilingi dengan pokok sawit, langkah pemilihan lokasi tersebut dipercayai bagi menarik sokongan majoriti pengundi di lokaliti tersebut yang selama ini menjadi deposit tetap kepada UMNO dan Barisan Nasional (BN).

Strategi sama mungkin digunakan seperti di Melaka untuk mencuri sebanyak mungkin undi daripada UMNO dan BN pada PRN Johor kali ini.

Di Parlimen Kota Tinggi, terdapat dua kerusi Dewan Undangan Negeri (DUN) iaitu Sedili dan Johor Lama, ia dimenangi oleh dua wakil UMNO semasa Pilihan Raya Umum Ke-14 (PRU-14 )tetapi kedua-dua mereka keluar parti dan menyertai Bersatu kemudiaannya.

Langkah memilih Kota Tinggi mungkin dilihat strategi PN untuk merampas dua kerusi yang dimenangi oleh dua wakil UMNO sebelum ini.

Selain itu, PN mungkin mahu menggunakan kelebihan yang dimiliki mereka kerana mengenangkan jasa yang dibuat semasa pentadbiran mantan Perdana Menteri Kelapan, Tan Sri Muhyiddin Yassin yang menghapuskan hutang para peneroka sebelum ini.

Muhyiddin semasa memberikan amanat kepada jentera partinya memberikan semangat kepada mereka supaya tidak takut dalam mendepani cabaran PRN Johor kali ini walaupun ia dianggap sebagai kubu kuat UMNO dan BN.

Malah, kubu kuat UMNO dan BN yang suatu ketika dahulu dibanggakan sudah berjaya dipecahkan dan ia tidak boleh lagi dianggap sebagai negeri selamat mereka, jelas Muhyiddin.

“Masa untuk BN sudah berlalu, masa UMNO sudah pun berlalu… Oh, Johor kubu kuat BN dan UMNO, saya juga pernah bercakap begitu waktu saya disana (UMNO).

“Tapi dalam PRU-14, benteng Johor yang kukuh, BN yang kuat itu sudah pun pecah dan kalah.

“BN kalah dan UMNO kalah dalam PRU-14 lalu, bukan begitu,” katanya yang disambut tepukan orang ramai.

Semasa PRU-14 lalu, Muhyiddin antara arkitek bersama-sama pemimpin dalam Pakatan Harapan (PH) yang berkempen siang dan malam bagi menumbangkan UMNO dan BN di Johor yang menyaksikan buat kali pertama negeri itu tumbang kepada gabungan pembangkang tersebut.

Namun, berbeza dengan senario ketika ini, Bersatu dan PAS kini menjadi rakan satu parti dibawah PN dan ia bakal menguji sejauh mana gandingan kedua-dua parti tersebut mampu menarik sokongan orang Melayu dan mendapat kemenangan pada PRN Johor kali ini.

Ujian sulung di Melaka gandingan PAS dan Bersatu memasuki pilihan raya bersama buat kali pertama tidak mendapat keputusan yang agak memuaskan, malah UMNO dan BN berjaya memenangi dua pertiga disebabkan pertembungan banyak penjuru yang menghasilkan banyak undi terpecah khususnya orang Melayu.

Namun, senario di Melaka dan juga Johor berbeza apabila terdapat pertambahan pengundi baharu yang terdiri daripada kalangan anak muda yang didaftarkan secara automatik hasil pelaksanaan Undi 18 baru-baru ini.

Seorang anak muda yang ditemui semasa majlis pelancaran PN semasa ditemui Agenda Daily, Muhamad Faiz Hassan, 22 tahun, apabila ditanya kehadirannya pada program tersebut memberitahu beliau menyokong Muhyiddin kerana mantan Perdana Menteri itu berasal dari Johor tetapi disingkirkan oleh UMNO.

“Saya sokong Muhyiddin kerana dia anak Bangsa Johor, PM dari Johor… tetapi disebabkan UMNO beliau disingkir dan tidak lagi menjadi PM,” katanya yang turut memakai baju biru PN semasa program tersebut.

Kebanyakkan orang ramai yang hadir semasa pelancaran itu terdiri daripada pelbagai peringkat usia, tidak kira tua dan muda.

Penyokong PN yang muda dilihat bersemangat berbanding penyokong yang sedikit berusia pertengahan dan lanjut usia, bersorak dan mengibar bendera PN sepanjang program tersebut berlangsung.

Siti Faizah Ismail, 30 tahun, semasa ditemui berkata Muhyiddin semasa menjadi PM banyak memberi bantuan kepada rakyat khususnya ketika negara sedang berdepan penularan pandemik Covid-19, malah jasanya kepada peneroka Felda juga dikenang sebagai legasi pentadbirannya.

“Semasa Muhyiddin menjadi PM, banyak bantuan sama ada secara langsung atau tidak langsung diterima rakyat… orang susah di kampung ditolong dan yang paling dihargai apabila keluarga peneroka dihapuskan hutang mereka,” katanya.

Pada PRU-14, Bersatu memenangi lapan kerusi DUN iaitu Gambir, Puteri Wangsa, Tenang, Kempas, Bukit Kepong, Bukit Permai, Larkin dan Permas, manakala tiga kerusi tambahan diperolehi selepas wakil rakyat UMNO di Sedili, Johor Lama dan Endau bertindak keluar parti untuk menyertai Bersatu.

Sementara PAS pula memenangi satu kerusi DUN.